title: Storsanden (Maalahti)

text: Sisämaakunta Laihia selvitti talven 2008–2009 aikana oikeuksiaan saareen. Toukokuussa 2008 sanomalehti Pohjalaisessa oli mielipidekirjoitus, jonka mukaan Storsanden kuuluisi Laihialle vanhojen maanmittauskarttojen mukaan. Laihialainen kunnallispoliitikko Jussi K. Niemistö sai kuntalaiselta mielipidekirjoituksen lehdestä leikattuna. Kuntalainen pyysi Niemistöä viemään asiaa eteenpäin. Laihian maanmittausteknikko Veli-Pekka Pouttu teki asiasta selvityksen, jonka mukaan virallisissa asiakirjoissa ei ole merkintöjä Laihian omistusoikeudesta saareen. Laihian kunnanhallitus esittikin maaliskuun alussa 2009 kunnanvaltuustolle, että asia olisi loppuunkäsitelty. Laihialaisilla on luultavasti ollut muinoin oikeuksia Storsandeniin, sillä Laihialta on käyty sielläpäin kalastelemassa. Laihialla on ollut oikeuksia aikoinaan myös merenrantaan. Tämä käy ilmi isojaon ajoilta peräisin olevista jakonumeroista.


title: Théâtre de Babylone

text: Théâtre de Babylone oli pariisilainen vasemman rannan pikku teatteri, joka tuli kuuluisaksi siitä, että Samuel Beckettin näytelmän "Huomenna hän tulee" ensi-ilta oli siellä 5. tammikuuta 1953. Teatteri sijaitsi Montparnassella osoitteessa 38 boulevard Raspail.


title: Théâtre de Babylone

text: Teatterin perusti vaimonsa Geneviève Serreaun kanssa teatteria vuosina 1950–1960 johtanut Jean-Marie Serreau, joka antoi Roger Blinille tilaisuuden ohjata Beckettin näytelmän teatterinsa näyttämölle. Teatterin ohjelmisto oli muutenkin varsin kokeellinen. Serreaun ansiosta pääsi näyttämölle myös Eugene Ionescon, Arthur Adamovin ja Jean Genet'n teoksia.


title: Théâtre de Babylone

text: Teatteri Babylone oli tuossa vaiheessa jo lähes kuollut, kun Roger Blin kahden vuoden rahoituksen hankkimisen ja teatteritilan etsinnän jälkeen sai sen käyttöönsä. Beckettin näytelmäkin oli ollut valmis jo neljä vuotta, mutta Beckett ei ollut aiemmin löytänyt ketään, joka olisi innostunut sen saamisesta näyttämölle. Becket seurasi koko harjoituskauden näytelmän valmistumista, mutta ensi-iltaan hän ei tullut: "En kestäisi enää. Näytelmän ohjaus oli Roger Blinin, ja näytelmää esitettiin Théâtre de Babylonessa neljäsataa kertaa. Blin myös esitti Pozzoa.


title: Pembina (Pohjois-Dakota)

text: Pembina on kaupunki Pembinan piirikunnassa Pohjois-Dakotan osavaltiossa Yhdysvalloissa. Vuoden 2000 väestönlaskennassa kaupungin väkiluku oli 642.


title: Pembina (Pohjois-Dakota)

text: Pembina on Pohjois- ja Etelä-Dakotan (joita yhdessä kutsutaan nimellä: ) vanhin asutuskeskus. Ensimmäiset siirtolaiset muuttivat alueelle 1797 ja perustivat turkismetsästäjien tukikohdan. Ensimmäinen pysyvä asuinpaikka perustettiin 1812. Vuoteen 1823 saakka asukkaat luulivat kaupunkinsa sijaitsevan Brittiläisessä Kanadassa kunnes Yhdysvaltain armeijan majurin Stephen H. Longin suorittamassa 49. leveyspiirin kartoituksessa havaittiin Pembinan sijaitsevan Yhdysvaltain puolella. Kaupungin ensimmäinen postitoimisto avattiin vuonna 1851.


title: Pembina (Pohjois-Dakota)

text: Pembina sijaitsee interstate 29:n pohjoispäässä lähellä Kanadan ja Yhdysvaltain rajaa, jonka toisella puolella sijaitseen Manitoban provinssin kaupunki Emerson. Kaupunki on Winnipegin ja Yhdysvaltain välillä kulkevan liikenteen tärkeä rajanylityspaikka. Se on yksi kolmesta ympäri vuorokauden auki olevasta raja-asemasta Pohjois-Dakotassa. Muut kaksi ovat Dunseith ja Portal.


title: Pembina (Pohjois-Dakota)

text: Kaupungissa on linja-autoja valmistavan Motor Coach Industriesin kokoonpanotehdas, joka toimittaa kaukoliikenteen linja-autoja useille asiakkaille, esimerkkinä Greyhound Lines.


title: Pembina (Pohjois-Dakota)

text: Ennen eurooppalaisten tuloa alueella asui useita intiaaniheimoja. Alueella vaikutti sioux-, ojibwa- ja assiniboine- intiaaniheimoja, jotka hankittuaan tuliaseita 1500-luvun loppupuolella aloittivat kiivaat taistelut alueen hallinnasta. Ensimmäiset eurooppalaiset siirtolaiset saapuivat alueelle 1700-luvun alkupuolella, ensimmäisenä paikalle asettui Vérendryen perhe. Ympäristö asutettiin paljon myöhemmin 1870-luvun loppupuolella ja 1880-luvulla. Pembina on ollut tärkeä kauppapaikka yli kaksisataa vuotta, ja sen tärkeimpiä tuotteita olivat etenkin turkikset ja biisoni. Pembina kuului Rupertinmaahan ja myöhemmin Red River Colonyyn, jossa käytiin Seven Oaksin taistelu ja Red Riverin kapina, jossa métiskansa taisteli Kanadan hallitusta vastaan. Pembina kuului Assiniboian asutusaluesuunnitelmaa ja myöhemmin osa Dakota territoriota, kunnes 1818 Yhdysvaltain ja Kanadan raja sovittiin kulkemaan 49. leveyspiirin kohdalle.


title: Nicole Oliver

text: Nicole Oliver on kanadalainen Leo-ehdokkuuden saanut näyttelijä, joka on useimmiten esiintynyt televisiosarjoissa ja dubannut animea.


title: Nicole Oliver

text: Oliver opiskeli näyttelemistä Yorkin yliopistolla ja valmistumisensa jälkeen hän opiskeli vielä British American Drama Academyssa Oxfordissa ja Lontoossa. Hän on tehnyt 1990-luvulta lähtien uraa televisiossa useimmiten komedia- ja draamasarjoissa, kuten "Shirley Holmes ratkaisee" ja "L-koodi". Oliver on tehnyt myös useita äänirooleja animaatioihin, kuten "UBOS Loitsukirja" ja "He-Man".


title: Trollveggen

text: Trollveggen on Norjassa sijaitseva Euroopan korkein pystysuora kallioseinämä. Seinämä kuuluu Trolltindenen vuoristoalueeseen, joka sijaitsee Møren ja Romsdalin läänissä Romsdalin laaksossa, lähellä Åndalsnesia ja Moldea. Seinämän korkein pystysuora osuus on 1 100 metriä juurelta huipulle. Jyrkimmillään seinämän yläosat kaartuvat juuren yllä sisäänpäin lähes 50 metriä. Vuoristoalueen korkein huippu on 1 788 metriä merenpintaa ylemmäksi yltävä Store Trolltind.


title: Trollveggen

text: Trollveggenin seinämä sijaitsee Trolltindenen vuoristoon kuuluvan Trollryggen-huipun pohjoispuolella. Vuoriston korkein huippu Store Trolltind sijaitsee lähellä Trollveggeniä, mutta ei korkeimman pudotuksen kohdalla. Vuoriston rosoiset, toisissaan kiinni olevat huiput muodostavat noin 8 kilometriä pitkän jonon, joiden idänpuoleinen rinne laskeutuu koko pituudelta erittäin jyrkästi syvälle Romsdalenin laaksoon. Kallion kiviaines koostuu kvartsista, maasälvästä ja kiilteistä. Vuoriston kiilteissä esiintyy sekä gneissiä että graniittia. Kiilteet ovat kiinteitä kivikerroksia, jotka ovat asettuneet vierekkäin toistensa kanssa, mutta ovat koostumukseltaan tavallisesti melko hauraita.


title: Trollveggen

text: Varhaisimpia nousuja seinämän luona oleville huipuille ei tehty äkkijyrkältä Trollveggenin eli Romsdalenin laakson puolelta. Sen sijaan huipuille noustiin loivemmalta eteläpuolelta alkaen Isterdalen-laaksossa sijaitsevan Stigfossen-vesiputouksen luota. Kyseinen reitti käsittää lähinnä patikointia maastossa, jossa on mahdollisesti lunta ja jäätä, ja ylempänä jonkin verran helpohkoa kiipeilyä, johon ei vaadita apuvälineitä. Vuonna 1931 Arne Randers Heenistä tuli ensimmäinen, joka nousi ylös Trolltindenen jyrkempää itäseinämää perustaen vuorelle uuden vaativamman tason alpiinisen kiipeilyreitin. Vuonna 1958 Heen kiipesi Ralph Høibakkin kanssa Trollveggenin vieressä olevaa itäistä tukipilaria ylös Trollryggenille. Samalla heistä tuli ensimmäisiä, jotka saavuttivat Trollryggenin huipun itäpuolelta nousten, mikä oli monella aikaisemmalla yrityksellä jäänyt onnistumatta.


title: Trollveggen

text: Itse Trollveggenin seinämä alkoi saada enenevässä määrin kiipeilyhuomiota 1960-luvulla, mikä huipentui, kun kaksi eri reittiä kiivennyttä joukkuetta onnistui viiden päivän jälkeen nousemaan huipuille samanaikaisesti vuonna 1965. Yksi ryhmistä oli norjalainen, joka perusti seinämälle 1 300 metriä pitkän ”norjalaisen reitin”. Toinen ryhmä oli brittiläinen, joka nimesi 900 metriä pitkän ”Rimmonin reitin”. 1970-luvun puolivälissä välineistä riippumaton vapaa kalliokiipeily alkoi myös hieman yleistyä. Silti vuonna 1978 suoritetusta ”ruotsalaisen reitin” ensimmäisestä noususta lähes puolet kiivettiin kiipeilyapuvälineitä käyttäen. ”Ruotsalaisella reitillä” tai ”Rimmonin reitillä” kallioseinämään ei ole asetettu ollenkaan pultteja, ainoastaan tappeja. Nykyisin usean päivän kestävää kiipeilyä varten suunnitellut reitit seinämällä ovat kansainvälisesti hyvin tunnettuja. Silti alueen eristyneisyys vaikuttanee yhä siihen, että seinämästä noin 1 neliökilometri on nykyisinkin täysin koskematonta.


title: Trollveggen

text: Ensimmäisen BASE-hypyn Trollveggeniltä teki 1980 suomalainen Jorma Öster. Vuosina 1980–1986 jyrkänteeltä hyppäsi 300–400 laskuvarjohyppääjää. Hypyissä tapahtui useita onnettomuuksia, joiden takia jouduttiin suorittamaan vaarallisiakin pelastustehtäviä. Vuodesta 1986 lähtien laskuvarjohyppääminen Trollveggeniltä on ollut kiellettyä.


title: Täydennysarmeija

text: Täydennysarmeija () oli osa Saksan keisarikunnan armeijaa ensimmäisen maailmansodan aikana ja natsi-Saksan Wehrmachtia toisen maailmansodan aikana. Täydennysarmeija koostui johdosta, hallinnosta, koulutus- ja vartioyksiköistä. Se oli sotien aikana sijoitettu Saksan valtakunnan maaperälle.


title: Täydennysarmeija

text: Täydennysarmeijan joukoissa oli vuosina 1941–1943 yli kaksi miljoonaa sotilasta. Määrä pieneni sodan edetessä loppuaan kohden, sillä osia siitä siirrettiin koko ajan enemmän rintamille.


title: Kirsikkapuisto

text: Kirsikkapuisto eli Kirsikkatarha () on Anton Tšehovin kirjoittama nelinäytöksinen näytelmä. Näytelmä sai ensi-iltansa Moskovan taiteellisessa teatterissa 17. tammikuuta 1904. "Kirsikkapuisto" jäi Tšehovin viimeiseksi teokseksi.


title: Kirsikkapuisto

text: "Kirsikkapuiston" ensimmäiset näyttämöversiot loivat mielikuvan aateliston rappiosta ja ikävystyneisyydestä: pitsiverhoja, lasikuisteja, hitaita viipyileviä puheenvuoroja.


title: Kirsikkapuisto

text: Näytelmä on julkaistu kahtena suomennoksena. Eino Kalima suomensi sen nimellä "Kirsikkapuisto" 1960-luvulla, ja Martti Anhavan suomennos "Kirsikkatarha" ilmestyi 1999.


title: Masutatsu Ōyama

text: Masutatsu (Mas) Ōyama (, syntyjään , 27. heinäkuuta 1923 Korea – 26. huhtikuuta 1994 Tokio, Japani) oli korealaissyntyinen japanilainen karateka. Ōyama kehitti karaten merkittävimmän täyskontaktityylisuunnan kyokushinkain. Hänellä oli tapana kokeilla ja osoittaa karatetaitojensa toimivuus lukuisissa haasteotteluissa. Ōyama tunnetaan myös sonneja vastaan käymistään tappeluista, joissa hänen hänen väitetään tappaneen nautaeläimiä yhdellä iskulla.


title: Masutatsu Ōyama

text: Ōyaman alkuperäinen nimi oli Choi Young-Eui, hän syntyi Japanin vallan alla Gimjessä, nykyisin Etelä-Koreaa. Lapsena hänet lähetettiin Mantšuriaan, Kiinaan asumaan siskonsa maatilalla. Ollessaan 9-vuotias hän oppi maatilla työskenneeltä maanviljelijältä Chakurikia, kiinalaista kenpoa, jota hän harjoitteli noin kaksi vuotta. Ōyaman elämäkerrankirjan mukaan se oli hänen ensimmäinen oppimansa kamppailulaji. Ōyama palasi 12-vuotiaana Koreaan, jossa hän jatkoi kamppailulajien harjoittelemista tyylillä joka oli sekoitus kenpoa, kungfuta ja jujutsua.


title: Masutatsu Ōyama

text: Maaliskuussa 1938 Ōyama palasi Japaniin veljensä perässä, joka liittyi Keisarillisen Japanin armeijan Yamanashi lentosotakouluun. Tuolloin hän muutti nimensä Masutatsu Ōyamaksi, joka on käännettynä "Baedal", joka puolestaan oli muinainen Korean kuningaskunta, joka Japanissa tunnettiin nimellä Muinais-Choseona. Hän harjoitteli tuona aikana myös judoa ja nyrkkeilyä. Hän otti sen jälkeen yhteyttä Gigō Funakoshin Shōtōkan kouluun ja ryhtyi harjoittelemaan karatea. Myöhemmin Ōyama hyväksyttiin Shotokanin perustajan Gichin Funakoshin oppilaaksi. Hän harjoitteli Funakoshin opissa neljä vuotta, ja ensimmäisen kahden vuoden jälkeen hän saavutti 2. danin arvon. Ōyama harjoitteli vielä toiset kaksi vuotta, jonka jälkeen hän oli saavuttanut 4. danin mustan vyön Shotokanissa. Hän jatkoi judon harjoittelemista myös samaan aikaan erittäin aktiivisesti ja saavutti lajissa 4. danin arvon.


title: Masutatsu Ōyama

text: Sodan loputtua 1945 Ōyama jätti lentosotakoulun ja aloitti Eiwa Karate tutkimuskeskuksen Suginami osastolla, mutta sulki sen pian huomattuaan olevansa ei toivottu korealainen. Hän löysi paikan asua Tokiossa, jossa hän tapasi myös tulevan vaimonsa. Ōyama pääsi 1946 Waseda yliopistoon opiskelemaan urheilutieteitä. Myöhemmin hän kävi Takushoku yliopistoa. Tämän jälkeen Ōyama siirtyi harjoittelemaan Gōjū-ryū karatea korealaisen So Nei Chun oppiin, joka oli tyylisuunnan perustajan Chōjun Miyagin pitkäaikaisimpia oppilaita. Ōyama joutui sittemmin Japanin poliisin ahdistelemaksi, kun hän liittyi korealaiseen puolueeseen Japanissa, joka halusi Korean yhdistymistä. Ōyama kierteli samaan aikaan pitkin Tokiota haastaen riitaa Yhdysvaltain armeijan poliisien kanssa ollessaan turhautunut poliittiseen tilaan.


title: Masutatsu Ōyama

text: Hänen ystävä ja opettaja So Nei Chu ehdotti Ōyamaa menemään yksin vuoristoon harjoittelemaan mieltään ja kehoaan. Hän aikoi viettää kolme vuotta Minobu vuorella Yamanashissa. Ōyama rakensi hökkelin vuoren läheisyyteen ja sai kuukausittain vieraakseen ystävänsä Tateyamasta. Hän alkoi kuitenkin epäröimään päätöstään ja lähetti kirjeen Solle, joka ehdotti hänelle vuorelle vetäytymistä. Hän rohkaisi vastakirjeessä Ōyamaa olemaan vielä vuorella ja ehdotti ajamaan toisen kulmakarva pois, jotta häntä ei houkuttaisi tulemaan takaisin ihmisten ilmoille. Ōyama oli vuorilla lopulta 14 kuukautta, kunnes palasi Tokioon harjoittelun päätteeksi. Palattuaan takaisin hän antoi suurta arvostusta Miyamoto Musashin kirjoittamalle The Book of Five Rings kirjalle, joka oli hänen ainoa luettava teos vuoristossa. Paluun myötä hän voitti 1947 Japanin karatemestaruuden. Ōyama oli kuitenkin suunniltaan ettei ollut päässyt alkuperäiseen tavoitteeseensa harjoitella vuoristossa kolme vuotta, jonka myötä hän palasi takaisin vuorille. Tällä kertaa Ōyama matkasi vuonna 1948 Kiyosumi vuorelle, jossa hän harjoitteli yhteensä 18 kuukautta. 1949–1950 Ōyama jatkoi Gōjū-ryūn harjoittelemista Asakusa dojolla, jossa häntä opettivat muun muassa Gogen Yamaguchi ja tyylisuunnan perustajan poika Kei Miyagi. Hän saavutti 6. danin arvon ja alkoi kehittämään omaa tyyliään karatesta, jossa olisi tärkeää olla muun muassa iskuja kestävä keho.


title: Masutatsu Ōyama

text: Ōyama asui 1950 karjateurastamon vieressä, jossa hän kävi harjoittelemassa elävien sonnien kanssa kokeillaakseen kykyjään. Hän tappeli 52 sonnin kanssa, joista hän tappoi kolme yhdellä iskulla ja loput 49 menettivät sarvensa. Kaksi vuotta myöhemmin Ōyama matkasi Yhdysvaltoihin esittelemään karatea. Hän vieraili 32 eri kaupungissa ja otteli tuona aikana seitsemässä ottelussa. Ōyama vieraili 1952 myös Havaijilla, jossa hän tapasi Bobby Lowen, joka oli harjoitellut isänsä opissa kungfuta ja omasi 4. danin mustanvyön judossa, 2. danin kenpossa ja 1. danin aikidossa, sekä välisarjan ottelija nyrkkeilyssä. Lowe matkasi Ōyaman mukana Japaniin uchideshiksi ja harjoitteli hänen opissaan päivittäin puolentoista vuoden ajan.


title: Masutatsu Ōyama

text: 1953 Ōyama avasi oman dojon Ōyama Dojon Mejirossa, Tokiossa ja jatkoi matkustamista ympäri Japania ja maailmaa esittelemässä kehittämäänsä karatea. Yhdysvalloissa hän tappeli sonnia vastaan Chicagossa, jossa Ōyama katkaisi shutolyönnillä sonnilta sarven. Kaksi vuotta myöhemmin hän vieraili Etelä-Amerikassa ja Euroopassa, jossa Ōyama kävi myös haasteotteluita. Palattuaan takaisin Japaniin hän siirsi dojonsa 1956 Rikkyo yliopiston takana olleeseen balettikoulun tiloihin. 1957 mennessä hänen karatensa oli saanut maineen vahvana, intensiivisenä ja kovaa lyövänä, mutta käytännöllisenä tyylinä, jonka Ōyama nimesi Kyokushiniksi, joka tarkoittaa lopullista totuutta. Samana vuonna hän vieraili Mexico Cityssä esittelemässä karateaan ja otteli jälleen sonnia vastaan, mutta oli tällä kertaa menettää henkensä, kun sonni hyökkäsi häntä takaapäin. Ōyama onnistui kuitenkin katkaisemaan sonnilta sarven, mutta vietti kuusi kuukautta parannellen vammojaan. Myös muiden tyylisuuntien harjoittajat kävivät harjoittelemassa hänen dojollaan ja ottivat osaa täyskontakti otteluissa, jotka olivat loukkaantumisherkkiä sillä ottelu päättyi vasta, kun jompi kumpi ottelijoista verbaalisesti kertoi luovuttavansa. Oyama Dojon jäsenet ottivat täysikontakti ottelunsa tosissaan nähdessään heidän tyylinsä olleen ensisijaisesti taistelutaito. Ottelussa oli muutamia laittomia tekniikoita, mutta sallittuja olivat muun muassa kantapäällä potkiminen, pyyhkeeseen tai rättiin käärityillä nyrkeillä, heitot ja potku nivusiin oli myös yleisiä. Yksi hänen oppilaistaan Kenji Kato kertoi Ōyaman tarkkailevan muita tyylejä ja omaksuvan mielestään hyödylliset tekniikat oikeassa tappelussa omaan tyyliinsä, eikä rajoittanut niitä pelkästään karatetekniikoihin. Vuoteen 1957 mennessä Ōyamalla oli noin 700 oppilasta, vaikka useat oppilaat jättivät dojon liian kovan treenin vuoksi, joista koitui loukkaantumisia. Tuolloin heillä ei ollut virallisia karatepukuja, vaan käyttivät tavallisia vaatteita.


title: Masutatsu Ōyama

text: Ōyaman saadessa lisää oppilaita myös ulkomailta hän päätti siirtää dojonsa 1963 Ikebukuroon, jossa hän piti avajaiset kesäkuussa 1964. Sitä ennen tammikuussa 1964 Oyaman Dojo oli saanut haasteen thainyrkkeilijöiltä, jonka he aluksi hylkäsivät, mutta myöhemmin lähettivät kolme ottelijaa mukaan lukien Noboru Osawan Thaimaahan, jossa he voittivat kaksi ottelua kolmesta. Huhtikuussa 1964 kaksi kuukautta ennen virallisia avajaisia Japanin entinen pääministeri Eisaku Sato nimitettiin International Karate Organization järjestön puheenjohtajaksi, kun Ōyama itse toimi järjestön johtajana. Heidän järjestö järjestäisi useita kouluja muualle päin maailmaa opettamaan Kyokushinia. Perustamisen jälkeen Kyokushin saavutti pian 120 jäsenmaan rajan ja rekisteröityjä jäseniä yli kymmenen miljoonaa. Ōyama kävi elokuussa 1968 lähi-idässä opettamassa yksityisesti Jordanian kuningasta, jonne perustettiin myös Lähi-idän IKO. 1969 hän jäjesti ensimmäiset Japanin mestaruuskilpailut ja myöhemmin 1975 ensimmäiset maailmanmestaruuskilpailut, jotka molemmat käydään avoimessapainoluokassa. Myöhemmin 1985 Brasilian ministeriö myönsi Ōyamalle kulttuuri palkinnon. Kaksi vuotta neljännen World Openin jälkeen Ōyama pyysi heinäkuussa 1989 muiden tyylien edustajia osallistumaan Kyokushin turnauksiin, pyrkimyksenään kehittämään Japanin karatetasoa ja vastavuoroisesti parantamaan kamppailulajien kehitystä.


title: Armavir

text: Armavir tarkoittaa:


title: Lohjan ilotulitus

text: Lohjan ilotulitus on vuonna 1992 perustettu suomalainen yritys. Yritys myy ilotulitteita ja ilotulitusnäytöksiä, joita toteutetaan vuosittain satoja. Yrityksen perustaja ja toimitusjohtaja on ollut alusta lähtien Kalervo Kaarre.


title: Lohjan ilotulitus

text: Yrityksellä on myytävänä yli 300 erilaista Turvatekniikan keskuksen hyväksymää ilotulitetuotetta. Alun perin yritys toi maahan ilotulitteita saksalaisten agenttien kautta Kiinasta ja Saksasta. Vuodesta 2000 lähtien yrityksen tuotteet on tuotu suoraan Kiinasta.


title: Lohjan ilotulitus

text: Yrityksen toimitilat sijaitsevat Lohjan Virkkalan kaupunginosassa. Alueella on myös 33 hehtaarin laajuinen varastoalue.


title: Lohjan ilotulitus

text: Joulukuussa 2008 uutisoitiin, että yrityksen myymä "Jättitykki"-niminen ilotulite vedettiin pois markkinoilta käyttöohjevirheen vuoksi. Virhe syntyi, kun ilotulitteen kylkeen liimattavassa ohjeessa maata vasten tulevan puolen osoittava nuoli merkittiin väärin päin. Ilotulitteessa ei itsessään ole vikaa, mutta käyttöohjeessa kehotetaan käyttäjän laittamaan ilotulite maahan ylösalaisin, mistä aiheutuu vaaratilanne.


title: Disyklopentadieeni

text: Disyklopentadieeni (CH) on kamferintuoksuinen syklinen dieeni. Disyklopentadieeniä muodostuu pilkottaessa suurikokoisia molekyylejä pienemmiksi. Vuonna 2001 seitsemän suurinta aineen tuottajaa valmistivat sitä noin 179 000 kilogrammaa. Suurin osa disyklopentadieenituotannosta käytetään erilaisten hartsien ja polymeerien valmistamiseen.


title: Disyklopentadieeni

text: Disyklopentadieeniä kuumennettaessa tapahtuu sen hajoaminen, jonka tuotteena on syklopentadieeni. Tuotetta käytetään laajasti kemian teollisuudessa. Tämä reaktio on palautuva, ja syklopentadieeni dimerisoituu hitaasti huoneenlämmössä muodostaen uudelleen disyklopentadieeniä. Dimerisoituminen on Diels–Alder-reaktio.


title: Disyklopentadieeni

text: Disyklopentadieenistä voidaan valmistaa adamantaania hydraamalla disyklopentadieeni ensin platinadioksidikatalyytin läsnä ollessa endo-tetrahydrodisyklopentadieeniksi. Kuumennettaessa endo-tetrahydrodisyklopentadieeniä alumiinikloridin kanssa muodostuu adamantaania.


title: Disyklopentadieeni

text: Disyklopentadieenipölyn joutuminen hengitysteihin aiheuttaa hengenahdistusta ja yskää. Aine voi muodostaa orgaanisia peroksideja, jotka ovat räjähtäviä. Disyklopentadieeni voi olla myrkyllistä vedessä eläville eliöille..


title: Juha Hakola

text: Juha Hakola voi tarkoittaa ainakin seuraavia:


title: HMS Queen Elizabeth (1913)

text: HMS "Queen Elizabeth" (viirinumero 00) oli Britannian Kuninkaallisen laivaston Queen Elizabeth -luokan nimikkotaistelulaiva. Alus oli nimetty kuningatar Elisabet I:n mukaan. Se laskettiin vesille vuonna 1913, ja se otti osaa kumpaankin maailmansotaan. Alus romutettiin 7. heinäkuuta 1948.


title: HMS Queen Elizabeth (1913)

text: "HMS Queen Elizabeth" laskettiin vesille Portsmouthissa Hampshiressa 16. lokakuuta 1913 ja se liittyi laivastoon ensimmäisen maailmansodan aikana tammikuussa 1915.


title: HMS Queen Elizabeth (1913)

text: Ollessaan Välimerellä käyttöönottotestauksessa se sai käskyn purjehtia Dardanelleille liittyäkseen siellä olevaan laivastoon. Dardanellien laivasto-osastossa se oli ainoa moderni taistelulaiva muiden ollessa taisteluristeilijöitä ja esi-Dreadnoughteja. "HMS Queen Elizabethista" tehtiin laivaston lippulaiva helmikuussa 1915 ja se otti osaa Dardanellien taisteluun 18. maaliskuuta. Samoin alus oli Gallipolin maihinnousussa 25. huhtikuuta kenraali Sir Ian Hamiltonin lippulaivana. "HMS Goliathin" upottua turkkilaisten torpedoveneiden hyökkäyksessä 12. toukokuuta siirrettiin "HMS Queen Elizabeth" kauemmas rannikosta ja lopulta pois alueelta.


title: HMS Queen Elizabeth (1913)

text: "HMS Queen Elizabeth" liitettiin amiraali Hugh Evan-Thomasin johtamaan 5. Taisteluviirikköön (Queen Elizabeth -luokan taistelulaivat) ja Grand Fleetin lippulaivaksi 1916-1919. Viirikön kotisatamana oli Scapa Flow. Skagerrakin taisteluun alus ei osallistunut, koska oli sen aikana telakalla huollossa.


title: HMS Queen Elizabeth (1913)

text: "HMS Queen Elizabeth" oli Atlantin laivaston lippulaivana 1919–1924. Alukseen asennettiin 1919–1920 etäisyysmittarit etukannen takimmaiseen (B-torniin) ja takakannen takimmaiseen (X-torniin). Etsintälamput päämastosta ja takaosasta poistettiin 1922–1923. Elo–syyskuussa 1924 3 tuuman ilmatorjuntatykit vaihdettiin nelituumaisiin.


title: HMS Queen Elizabeth (1913)

text:
Vuonna 1924 alus siirrettiin Välimeren laivaston lippulaivaksi. "HMS Queen Elizabeth" siirrettiin telakalle 26. toukokuuta 1926 huollettavaksi ja modernisoitavaksi. Alusta modernisoitaessa mm:
"HMS Queen Elizabeth" liitettiin uudelleen laivaston vahvuuteen 2. tammikuuta 1928 ja sijoitettiin Välimeren laivastoon, jossa se oli kunnes palasi telakalle Portsmouthiin 1. elokuuta 1937, jossa alus oli 31. tammikuuta 1941 saakka. Viive johtui toisen maailmansodan alkamisesta ja siitä, että saksalaisten telakkapommitusten johdosta "HMS Queen Elizabeth" jouduttiin siirtämään viimeisteltäväksi Rosythiin joulukuussa 1940.


title: HMS Queen Elizabeth (1913)

text: Vuonna 1930 asennettiin HACS MkI mastoon ja poistettiin torpedoputket. Kaksi kahdeksanputkista 2 paunaista Mk VI ilmatorjuntatykkiä ja kaksi neliputkista puolentuuman ilmatorjuntakonekivääriä kansirakenteiden takaosaan asennettiin 1936. Elokuussa 1937 alus siirrettiin telakalle modernisoitavaksi. Modernisoinnin yhteydessä kansirakenteet poistettiin, asennettiin uudet Parsons-moottorit ja panssarointia lisättiin. Pääaseistuksen elevaatiota lisättiin 15 asteesta aina 30:een ja kaikki kuuden tuuman apuaseet korvattiin kahdellakymmenellä 4,5 tuuman QF Mk I tai Mk III kaksiputkista BD Mk II -torneissa. Uudet apuaseet olivat myös ilmatorjuntaan sopivia (elevaatio 80 astetta) ja niiden kantama oli 41 000 jalkaa.


title: HMS Queen Elizabeth (1913)

text: HACS:ien lukumäärä lisättiin neljään, mistä kaksi komentosillalle ja kaksi taakse tulenjohtotorniin. Tulivoimaa lisättiin neljällä kahdeksanputkisella 2-paunaisella ja neljällä neliputkisella puolen tuuman konekiväärillä. Alukseen asennettiin myös kaksi kiinteää kantapulttia sekä hangaari neljän lentokoneen (Supermarine Walrus) kuljettamiseksi.


title: HMS Queen Elizabeth (1913)

text: Rakenne muuttui kaikkien kuuden tuuman kasemattien poistamisesta ja panssarien paksuuntumisen myötä. Myös koneet modernisoitiin.


title: HMS Queen Elizabeth (1913)

text: Espanjan sisällissodan aikana "HMS Queen Elizabeth" otti osaa saartoon.


title: HMS Queen Elizabeth (1913)

text: Katso myös: Vedenalaishyökkäys Aleksandriaan


title: HMS Queen Elizabeth (1913)

text: Vuonna 1941 modernisoinnin valmistuttua "HMS Queen Elizabeth" liitettiin 2. Taistelulaivaviirikköön Kotilaivastossa ja toukokuussa se palasi Välimeren laivastoon suojelemaan saattueita (Operaatio Tiikeri). Välimeren laivastossa se liitettiin 1. Taistelulaivaviirikköön Välimeren laivaston lippulaivaksi. 8. toukokuuta se sai viime hetkellä väistettyä torpedon. Aleksandriaa tukikohtana käyttäen se osallistui Kreetan evakuointiin ja Maltan saattueiden suojaamiseen.


title: HMS Queen Elizabeth (1913)

text: Se oli yhdessä "HMS Valiantin" kanssa Aleksandrian satamassa Egyptissä, kun italialaiset sammakkomiehet onnistuivat miinoittamaan alukset. Kumpikin alus vajosi satama-altaaseen, mutta mataluuden ansiosta alusten kansirakenteet jäivät pinnalle, jolloin alukset näyttivät edelleen toimintakuntoisilta, vaikka makasivatkin pohjassa. Miinan räjähdyksessä sai surmansa yhdeksän merimiestä.


title: HMS Queen Elizabeth (1913)

text: Alus hätäkorjattiin ja siirrettiin Yhdysvaltain laivaston telakalle Norfolkiin Virginiaan syyskuussa 1942. Alukselle tehtiin korjauksen lisäksi täydellinen modernisointi. "HMS Queen Elizabeth" palasi palvelukseen kesäkuussa 1943. 26. kesäkuuta se liittyi Kotilaivastoon. Aluksen uppouma kasvoi korjauksissa ja modernisoinnissa 32700 tonniin ja täysin kuormattuna 37875 tonniin. Samoin aluksen kevyttä ilmatorjunta-aseistus oli jälleen merkittävästi lisätty. Alus lähetettiin 23. joulukuuta 1943 yhdessä 1. Taistelulaivaviirikön kanssa Intian valtamerelle. Viirikkö saapui Colomboon liittyäkseen Itäiseen laivastoon 30. tammikuuta 1944.


title: HMS Queen Elizabeth (1913)

text: Lippulaivana se otti osaa lentotukialusten hyökkäykseen Sabangiin 16.–24. huhtikuuta, TF 65:n hyökkäykseen Surabayaan 6.–27. toukokuuta ja lentotukialus- ja tykistöhyökkäykseen Sabangiin 22. kesäkuuta – 17. heinäkuuta. Tämä oli samalla ensimmäinen kerta jolloin Itäinen laivasto käytti tykistöään japanilaisia maakohteita vastaan.


title: HMS Queen Elizabeth (1913)

text: "HMS Queen Elizabeth" oli korjattavana Durbanissa loka-marraskuussa 1944, mutta otti osaa hyökkäykseen Belawanin tukikohtaan ja lentokentälle Sabangiin 17.-23. marraskuuta. Seuraavaksi se oli tulitukitehtävissä maihinnousussa Ramree-saarelle osana Arakan operaatiota tammikuussa 1945 ja osallistui osana TF63:a hyökkäykseen Sabangille. Huhtikuussa 1945 alus osallistui Car Nicobarin ja Port Blairin Andamaaneilla tulitukseen osana Rangoonin valtauksen suojaamisoperaatiota.


title: HMS Queen Elizabeth (1913)

text: "HMS Nelson" vaihtoi "HMS Queen Elizabethin" kanssa tehtäviä 12. heinäkuuta ja se sai palata kotivesille. "HMS Queen Elizabeth" saapui Portsmouthiin 7. elokuuta ja siirrettiin reservialukseksi Rosythiin 10. elokuuta.


title: HMS Queen Elizabeth (1913)

text: "HMS Queen Elizabethin" ollessa reservinä sitä käytettiin useaan otteeseen majoitusaluksena (kelluva hotelli) Portlandissa, Portsmouthissa ja Rosythissa ennen kuin se myytiin BISCOlle romutettavaksi 13. maaliskuuta 1948. Alus poistettiin laivaston rekisteristä 15. toukokuuta ja siirrettiin Arnott Youngin Dalmuirin telakalle purettavaksi 7. heinäkuuta ja runko paloiteltiin Troonissa.


title: Unborn-SF

text: Unborn-SF on suomalainen Riihimäellä vuonna 1977 perustettu (alun perin IDIOOTTI nimellä) punkyhtye. Yhtyeeltä on ilmestynyt kolme albumia, minialbumi, split-albumi, musiikkikasetti sekä kahdeksan EP:tä. Lisäksi yhtye on mukana reilulla tusinalla kokoelma levyllä & kasetilla julkaisumaina Japani, Brasilia, Chile, USA, UK, Ranska, Saksa, Italia & Suomi.


title: Unborn-SF

text: Näiden lisäksi alkuvuosien äänitteillä mukana myös Ari Voutilainen (laulu), Jyri Koskinen (basso, taustalaulu) ja Timo Lehtimäki (rummut, laulu).


title: Ylikiimingin suuralue

text: Ylikiimingin suuralue on Oulun kaupungin 16. suuralue. Se muodostettiin 1. tammikuuta 2009, kun Ylikiimingin kunta lakkautettiin ja liitettiin osaksi Oulun kaupunkia. Suuralue muodostuu lakkautetun Ylikiimingin kunnan alueesta ja käsittää kuusi kaupunginosaa, ja siellä asuu 3 400 ihmistä. Suuralue rajoittuu Kiimingin, Yli-Iin jaSanginsuun suuralueeisiin sekä Muhoksen, Pudasjärven ja Utajärven kuntiin.


title: Ileana Ros-Lehtinen

text: Ileana Ros-Lehtinen (kokonimi "Ileana Carmen Ros y Adato")(s. 15. heinäkuuta 1952) on yhdysvaltalainen republikaanisen puolueen poliitikko. Hän syntyi Havannassa, Kuubassa, Enrique Rosin ja Amanda Adaton tyttärenä. Opintonsa hän suoritti Floridan osavaltiossa, jonka edustajainhuoneen jäsenenä hän istui vuosina 1982–1986.


title: Ileana Ros-Lehtinen

text:
Ros-Lehtinen istui vielä yhden kauden Floridan senaatissa ennen pääsyään Yhdysvaltain edustajainhuoneeseen, jonka jäsenenä hän oli vuosina 1989-2019 Floridan 18. vaalipiiristä. Hänen miehensä Dexter Lehtinen on lakimies ja poliitikko.
Republikaanien vuoden 2010 vaalivoiton jälkeen Ros-Lehtisestä tuli kongressin ulkopoliittisen komitean puheenjohtaja.


title: Unkind

text: Unkind on suomalainen crust punk -yhtye. Se on julkaissut seitsemän albumia ja neljä EP-levyä, lisäksi sen kappaleita on muutamilla punkkokoelmilla.


title: Unkind

text: Lisäksi kaksi split-EP:tä (Police Bastardin kanssa vuonna 1999 ja Sawn Offin kanssa vuonna 2001).Allu Vienola, Jani Jakonen, Janne Mannio, Joakim Bergman, Juuso Murtoniemi, Pasi Lehtinen, Perttu Glumerus, Toni Pihlaja, Ville LaihoUnkindFacebook-sivustolla


title: Unkind

text: UnkindBandcamp-sivustolla


title: Arja Nurminen

text: Arja Nurminen (s. 21. heinäkuuta 1945 Lempäälä) on suomalainen näyttelijä. Hämeenlinnan kaupunginteatterissa 30-vuotisen uran tehnyt Nurminen näytteli aiemmin Vaasan kaupunginteatterissa ja sitä ennen Jyväskylän kaupunginteatterissa vuodesta 1968. Nurminen jäi eläkkeelle Hämeenlinnan kaupunginteatterista vuonna 2006.


title: Arja Nurminen

text: Nurminen on vieraillut Pyynikin kesäteatterissa näytelmissä ”Vain muutaman huijarin tähden” vuonna 2002 ja ”Mooseksen perintö” vuonna 2007. Birgitan Teatterissa hän vieraili vuosina 2003 ja 2004 näytelmässä ”Miglin joutsenet” ja Oulussa, Toppilan Möljällä maalaiskomedioissa ”Mooseksen perintö” ja ”Turvetta ja timantteja” vuosina 2008 ja 2009 sekä vuonna 2010 näytelmässä ”Vain muutaman huijarin tähden”.


title: Arja Nurminen

text:
Nurminen esiintyi myös televisiosarjassa "Lehmän vuosi" (2006–2010) Paula Surakan roolissa. Sarjaa tehtiin kolme tuotantokautta.
Nurmiselle on myönnetty useita palkintoja ja tunnustuksia, joista viimeisimmät Vapaussodan Sininen Risti vuodelta 2000 ja Sotaveteraaniliiton ansiomitali vuodelta 2006.


title: Arja Nurminen

text: Nurmisen aviopuoliso on näyttelijä Matti Nurminen. Heillä on kaksi tytärtä: Helena Lehkonen (s. 1967) ja Annukka Lahtinen (s. 1971).


title: HMS Valiant (1914)

text: HMS "Valiant" oli Britannian Kuninkaallisen laivaston Queen Elizabeth -luokan taistelulaiva. Se laskettiin vesille vuonna 1914 ja se otti osaa kumpaankin maailmansotaan. Alus myytiin romutettavaksi 19. maaliskuuta 1948.


title: HMS Valiant (1914)

text: "HMS Valiant" liitettiin 5. Taistelulaivaviirikköön ja otti sen mukana osaa Skagerrakin taisteluun. Taistelussa "HMS Valiant" ampui 288 laukausta pääaseillaan sekä yhden torpedon.


title: HMS Valiant (1914)

text: "HMS Valiant" siirrettiin 1919 1. Taistelulaivaviirikköön Atlantin laivastoon, missä se palveli aina vuoteen 1924, jolloin se siirrettiin 1. Taistelulaivaviirikköön Välimeren laivastoon. "HMS Valiant"in 3 tuuman ilmatorjuntatykit vaihdettiin nelituumaisiin tammi-maaliskuussa 1925 ja kaksi nelituumaista asennettiin lisää kesä-elokuussa 1926. Mastorakenne uudistettiin ja HACS asennettiin 1927.


title: HMS Valiant (1914)

text: "HMS Valiant" joutui telakalle modernisoitavaksi 23. maaliskuuta 1929 ja se palasi palveluskäyttöön vasta 2. joulukuuta 1930, jolloin se liitettiin jälleen Atlantin laivastoon. Modernisoinnin yhteydessä sille rakennettiin torpedovyöt, savupiiput yhdistettiin yhdeksi, uusi tulenjohtojärjestelmä asennettiin (HACS MkI) ja puolet torpedoputkista poistettiin. Aluksen takakannelle lisättiin EIIH katapultti, jolla voitiin käyttää Fairey IIIF kellukekonetta sekä kahdeksanputkinen 2-paunainen, toista ei kyetty asentamaan säästösyistä.


title: HMS Valiant (1914)

text: "HMS Valiant" siirrettiin Kotilaivastoon maaliskuussa 1932 ja se palveli siinä vuoteen heinäkuuhun 1935, jolloin se taas siirtyi Välimeren laivastoon. Alukselle lisättiin toinen kahdeksanputkinen 2-paunainen vuosien 1932 ja 1933 vaihteessa samalla kun katapultti poistettiin B-tornin katolta. Aluksen ilmatorjuntaa lisättiin kahdella neliputkisella puolentuuman konekiväärillä 1936.


title: HMS Valiant (1914)

text: "HMS Valiant" palasi kotivesille 1937, ja se siirrettiin Devonportin telakalle muutostöitä varten 1. maaliskuuta. Muutostyöt kestivät aina vuoteen 1939 ja se palasi palveluskäyttöön marraskuussa ja se purjehti joulukuussa Itä-Intian vesille koeajoihin. Koeajojen päätyttyä se toimi saattueena Halifaxista lähteneelle saattueelle palatessaan Englantiin.


title: HMS Valiant (1914)

text: "HMS Valiant" liitettiin 2. Taistelulaivaviirikköön Kotilaivastoon, jonka kotisatamana oli Scapa Flow 7. tammikuuta 1940. Se osallistui saattueiden suojaamiseen Atlantilla.


title: HMS Valiant (1914)

text: "HMS Valiant" otti osaa Norjan tapahtumiin 7. huhtikuuta alkaen. Operaation aikana se esimerkiksi suojasi Narvikin evakuointia ja joutui väistämään "U-38" torpedoita. Norjasta palattuaan se siirrettiin Välimerelle Italian sotaan liittymisen vuoksi.


title: HMS Valiant (1914)

text:
Force H muodostettiin Gibraltarilla 28. kesäkuuta ja "HMS Valiant" oli sen alkuperäisiä aluksia. "HMS Valiant" osallistui brittilaivaston iskuun Ranskan laivastoa osastoa vastaan Mers-el-Kebirissä 3. heinäkuuta, mutta alus siirrettiin Välimeren laivastoon operaatio Hatsin 29. elokuuta – 6. syyskuuta aikana ja se siirrettiin osaksi Välimeren laivastoa tukikohtana Aleksandria.
"HMS Valiant" suojasi tukialushyökkäystä Benghaziin 15. syyskuuta ja syyskuun lopulla se suojasi Maltan saattueita ja teki syöksyjä merelle sekä pommitti Valonan Adrianmeren satamaa 19. joulukuuta vastaisena yönä.


title: HMS Valiant (1914)

text: "HMS Valiant" pommitti Bardiaa 3. tammikuuta 1941. Se saattoi saattueen Maltalle ja Kreetalle 6.–13. tammikuuta. "HMS Valiant" Matapanin taisteluun 28. maaliskuuta vaihtaen täyslaidallisia italialaisen raskaan risteilijän "Zara"n kanssa. Se pommitti Tripolia 1. huhtikuuta.


title: HMS Valiant (1914)

text:
Palattuaan kotisatamaan Aleksandriaan se ajoi miinaan, mutta vauriot jäivät onneksi vähäisiksi. Toukokuussa se osallistui taisteluihin Kreetan vesillä ja siihen osui kaksi lentopommia takakannelle. Vaurioiden vuoksi sen piti palata Aleksandriaan korjauksiin, jotka kestivät aina heinäkuuhun.
Vuoden 1941 lopun "HMS Valiant" operoi itäisellä Välimerellä, mutta 19. joulukuuta italialaisten sammakkomiesten asentama räjähdepanos vaurioitti sitä samoin kuin sisaralusta "HMS Queen Elizabeth"ia vakavasti Aleksandrian satamassa. Räjähdepanos aiheutti 20 metriä kertaa 10 metriä reiän aluksen pohjaan ja nosti etummaisen tornin paikoiltaan sekä täytti vedellä etummaiset osastot. Alus korjattiin tilapäisesti, jotta se kykeni purjehtimaan Dakariin telakalle toukokuussa 1942. Korjaukset saatiin tehdyksi heinäkuussa.


title: HMS Valiant (1914)

text: "HMS Valiant" siirrettiin osaksi Etelä-Atlantin operaatioryhmää ja sen satamaksi määrättiin Freetown, jossa se "lojui" pääosan ajasta, kunnes se sai käskyn palata kotiin huollettavaksi helmikuussa 1943. Huolto saatiin tehdyksi toukokuussa. Vaikka se sijoitettiin Itäisen laivaston vahvuuteen se osallistui Sisilian maihinnousuun ja sitten liitettiin Force H:hon ja purjehti Scapa Flowsta 17. kesäkuuta ja saapui Aleksandriaan 23. päivä.


title: HMS Valiant (1914)

text: "HMS Valiant" oli osana suojaavaa osastoa Sisilian maihinnousussa 7. heinäkuuta asemapaikkana Joonian meri. Syyskuun alussa se tulitti maakohteita tukiessaan maihinnousua Calabriaan ja tuki samoin Salernon maihinnousua 9.-16. syyskuuta. Lokakuussa "HMS Valiant" palasi Englantiin huollettavaksi.


title: HMS Valiant (1914)

text:
Huollon valmistuttua 1. joulukuuta se liitettiin 1. Taistelulaivaviirikköön Itäiseen laivastoon tammikuussa 1944.
"HMS Valiant" otti osaa useaan operaatioon Sabangiin ja Surabayaan huhtikuusta heinäkuuhun, mutta sen ollessa huollossa kelluvalla telakalla "AFD28" Trincomaleessa telakka hajosi 8. elokuuta ja "HMS Valiant" kärsi pahoja vaurioita. Hätäkorjausten jälkeen "HMS Valiant" lähti kohti Englantia Suezin kanavan kautta. Se kuitenkin ajoi karille kanavan eteläpäässä 21. lokakuuta ja jäi sinne aina joulukuuhun, jolloin se jatkoi matkaa kiertäen Afrikan ja saapui Englantiin tammikuussa 1945.


title: HMS Valiant (1914)

text: "HMS Valiant" siirrettiin telakalle 1. helmikuuta korjattavaksi, mutta ne keskeytettiin sodan päättyessä. Alus muutettiin majoitustiloiksi Devonportiin koululaiva "Impérieuse"n viereen. "HMS Valiant" siirtyi BISCOlle 19. maaliskuuta 1948 ja annettiin Arnott Young Ltd:lle romutettavaksi. Se saapui Cairnryaniin 16. elokuuta ja rungon paloittelu tehtiin Westillä Scotland Shipbreaking Co Ltd:llä Troonissa, jonne se saapui 10. maaliskuuta 1950.


title: Vuotto

text: Vuotto on Oulun 43. ja samalla itäisin kaupunginosa. Se muodostettiin 1. joulukuuta 2009 tapahtuneen Oulun ja Ylikiimingin kuntaliitoksen myötä. Kaupunginosa on muodostettu Kiiminkijokivarressa sijaitsevista Alavuoton ja Ylivuoton kylistä, ja sen alueella asuu noin 120 asukasta.


title: Vuotto

text: Kaupunginosa sijoittuu Kiiminkijokivarteen kaupungin itäisimpään kolkkaan, ja rajoittuu pohjoisessa Nuorittan kaupunginosaan, idässä ja etelässä Utajärven ja Muhoksen kuntiin sekä lännessä Vepsän kaupunginosaan.


title: Vuotto

text: Alueen tärkein liikenneväylä on kaupunginosaa halkova seututie 836, joka yhdistää Ylikiimingin keskustan Utajärven ja Puolangan väliselle seututielle 837.


title: Vuotto

text: Julkinen liikenne rajoittuu koulujen lukuvuoden aikana muutaman kerran päivässä ajettaviin linja-autovuoroihin. Lähin rautatieasema on Utajärven rautatieasema.


title: HMS Malaya

text: HMS "Malaya" oli Britannian Kuninkaallisen laivaston Queen Elizabeth -luokan taistelulaiva. Se laskettiin vesille vuonna 1915 ja se otti osaa kumpaankin maailmansotaan. Alus myytiin romutettavaksi 12. huhtikuuta 1948.


title: HMS Malaya

text: Ensimmäisessä maailmansodassa "HMS Malaya" kuului amiraali Hugh Evan-Thomasin 5. Taistelulaivaviirikköön. "HMS Malaya" otti osaa Skagerrakin taisteluun. Taistelun aikana se ampui pääaseillaan 215 laukausta ja siihen osui kahdeksan kertaa. Osumat aiheuttivat suurta tuhoa, vuodon ja merkittäviä miehistötappioita. Taistelun aiheuttamien vahinkojen korjaaminen kesti 26. heinäkuuta 1916 saakka. Palvelukseen palattuaan se kuului loppusodan ajan Suureen laivastoon.


title: HMS Malaya

text: Sotien välillä "HMS Malayan" tehtävät koostuivat harjoituspurjehduksista sekä diplomaattitehtävistä. Se teki muun muassa diplomaattimatkan Malesiaan sekä Intiaan 1921. Matkalta paluun jälkeen se liitettiin osaksi Atlantin laivastoa, mutta jo marraskuussa 1922 se määrättiin Istanbuliin ja "HMS Malaya"lla kuljetettiin Osmanien valtakunnan viimeinen sulttaani Mehmed VI maanpakoon Maltalle.


title: HMS Malaya

text: "HMS Malaya" oli osa 1. Taistelulaivaviirikköä Välimeren laivastossa marraskuusta 1924 vuoteen 1930, lukuun ottamatta telakalla modernisoitavana olo aikaa syyskuusta 1927 helmikuuhun 1929. Se palveli kotivesillä Atlantin laivastossa ja Kotilaivastossa 1930 - 1934, minkä jälkeen se oli jälleen telakalla 1934-1936. Se palasi Välimeren laivastoon 1936 ja oli siellä toisen maailmansodan puhkeamiseen saakka.


title: HMS Malaya

text: Aluksella tehtiin pieniä muutoksia huoltokatkosten aikana. "HMS Malayan" 3 tuuman ilmatorjuntatykit vaihdettiin 4-tuumaisiin huhti-toukokuussa 1924. Alukselle asennettiin toinen pari 4-tuumaisia ilmatorjuntatykkejä sekä HACS maston huippuun tulenjohdon etäisyysmittariksi kesällä 1926.


title: HMS Malaya

text: "HMS Malayan" modernisoinnin aikana syyskuusta 1927 maaliskuuhun 1929 alukseen lisättiin torpedovyöt rungon kahta puolen, savupiiput yhdistettiin ja uudet nelituumaiset ilmatorjuntatykit. Vuosien 1930-1931 huollossa aluksesta poistettiin kaksi torpedoputkea.


title: HMS Malaya

text: "HMS Malayan" toinen pidempi aikainen telakalla olo alkoi lokakuussa 1934 ja päättyi joulukuussa 1936. Tuona aikana noin 60% kansirakenteista muuttui, minkä tärkeimpänä syynä oli parantaa aluksen ilmatorjuntaa. Aluksen kaksiputkiset neljän tuuman Mk XIX ilmatorjuntatykit vaihdettiin yksiputkisiin ja kaksi HACS järjestelmää asennettiin, joista toinen maston huippuun ja toinen taaemman komentosillan katolle. Alukseen asennettiin myös kaksi kahdeksanputkista 2 paunaista savupiipun viereen, kaksi neliputkista puolentuuman konekivääriä Y-tornin katolle. Alukseen asennettiin katapultti sekä tilat neljälle lentokoneelle, vaikka normaalisti aluksella kuljetettiin vain kahta lentokonetta. Alun perin lentokoneina olivat Shark vesitasot, jotka vaihdettiin Fairey Swordfisheihin elokuussa 1938 ja syys-lokakuussa 1941 Walrus lentoveneisiin. Alukselta poistettiin loput kaksi torpedoputkea ja alkuperäinen suunnitelma sijoittaa kahdeksan 21-tuumaista torpedoputkea aluksen kannelle hylättiin.


title: HMS Malaya

text: Aluksen panssarointia lisättiin puolikannen paksuus kasvatettiin 5 tuumaan ammusvarastojen kohdalla ja 3,5 tuuman konehuoneen kohdalla. Samoin tulenjohtotornin kokoa pienennettiin. Aluksen moottoreita ei modernisoitu.


title: HMS Malaya

text: "HMS Malaya" siirrettiin Intian valtamerelle Suezin kanavan kautta 6. lokakuuta suojaaman merenkulkua saksalaisilta kaappareilta. Se toimi Socotran alueella yhdessä "HMS Ramilliesin" ja "HMS Gloriousin" kanssa. Se oli osa Itä-Intian alueella osana Force J:tä kunnes se sai määräyksen palata Pohjois-Atlantin Saattaja Yksikköön (). "HMS Malaya" lähti Adenista 7. joulukuuta.


title: HMS Malaya

text: "HMS Malaya" palasi Välimeren laivastoon toukokuussa 1940 lippulaivaksi Aleksandriaan. Sen tehtävänä oli suojata saattueita ja se oli osa laivastoa, joka taisteli heinäkuussa Calabrian taistelussa Italian laivastoa vastaan ja 17. elokuuta Bardian pommituksessa. Samoin "HMS Malaya" osallistui tulituki osastoon epäonnistuneessa Sardiniaan tehdyssä hyökkäyksessä 31. tammikuusta 4. helmikuuhun, ja sitä seurasi onnistunut Genovan sataman pommitus 6.-11. helmikuuta.


title: HMS Malaya

text: Cape Verdestä 350 merimailia koilliseen Saksan laivaston taisteluristeilijät "Gneisenau" ja "Scharnhorst" olivat etsimässä liittoutuneiden saattueita 7. maaliskuuta 1941, kun ne törmäsivät saattueeseen SL67 (56 alusta). Niiden havaittua saattuetta suojaavan "HMS Malayan" sekä hävittäjät "HMS Faulknorin" ja "HMS Foresterin" saksalaiset vetäytyivät pois saattueen luota. Saksalaiset ohjasivat kuitenkin sukellusveneet saattueen kimppuun ja sittemmin "U-105" ja "U-124" upottivat viisi alusta saattueesta ("Harmodius", "Nardana", "Hindpool", "Tielbank" ja "Lahore" yhteensä 28488 tonnia).


title: HMS Malaya

text: Ollessaan saattamassa saattuetta SL68 noin 250 merimailia länsiluoteeseen Cape Verdestä "HMS Malayaan" osui "U-106":n (kapteeniluutnantti Jürgen Oesten) ampuma torpedo 20. maaliskuuta 1941 kello 23.23. "HMS Malayan" saamat vauriot olivat vakavat ja se kallistui 7 astetta, mutta se kykeni purjehtimaan omin avuin Trinidadiin, jossa suoritettiin tarvittavat korjaukset. Trinidadista "HMS Malaya" purjehti New Yorkiin Yhdysvaltain laivaston telakalle varsinaiseen korjaukseen, joka kesti neljä kuukautta.


title: HMS Malaya

text: Korjausten jälkeen se purjehti Nova Scotiaan, missä se liittyi Atlantin ylittävään saattueeseen ja saapui takaisin Rosythiin 28. heinäkuuta. Tämän jälkeen alus oli saattuetehtävissä Englanti-Malta ja Englanti Cape Town väleillä kesään 1943.


title: HMS Malaya

text: "HMS Malaya" poistettiin aktiivipalveluksesta vuoden 1944 lopulla ja siirrettiin reserviin. Se palveli majoitusaluksena. "HMS Malaya" myytiin 20. helmikuuta 1948 Metal Industries yhtiölle ja se siirtyi Faslaneen 12. huhtikuuta romutettavaksi.


title: HMS Malaya

text: "HMS Malaya"n laivakello on sijoitettu East India Clubille Lontooseen.


title: Kateryna Samohina

text: Kateryna Samohina (s. 1977, Tšernihiv) on ukrainalainen riistamaaliampuja.


title: Kateryna Samohina

text: Samohina on saavuttanut joukkuekullan, kaksi joukkuehopeaa, henkilökohtaisen pronssin ja joukkuepronssin MM-kilpailuista Lahdesta 2002, Zagrebista 2006 ja Plzeňistä 2008.


title: Victorine Nordenswan

text: Hildur Antoinette Victorine Nordenswan (14. kesäkuuta 1838 Hämeenlinna – 25. elokuuta 1872 Hämeenlinna) oli suomalainen taidemaalari.


title: Victorine Nordenswan

text: Nordenswanin vanhemmat olivat pankinjohtaja Johan Henrik Nordenswan ja Jakobina Fredrika o.s. von Numers. Hän opiskeli Tukholman kuninkaallisessa taideakatemiassa 1860–1862 ja maalasi 1860-luvulla erityisesti uskonnollisia aiheita. Nordenswanin taiteilijan ura katkesi kuitenkin ennenaikaisesti, kun hän kuoli jo 34-vuotiaana keuhkotuberkuloosiin.


title: Ylikiiminki (kaupunginosa)

text: Ylikiiminki on Oulun kaupungin 40. kaupunginosa ja Ylikiimingin suuralueen keskus. asukkaan kaupunginosa muodostettiin Ylikiimingin ja Oulun kuntaliitoksen myötä 1.1.2009, ja se käsittää entisen kuntakeskuksen ja sen lähialueiden lisäksi Juopulin, Karahkan ja Hiltukylän kylät.


title: Ylikiiminki (kaupunginosa)

text: Kaupunginosan päivittäistavarakauppa on keskittynyt pääasiassa suuralueen keskukseen, jossa sijaitsevat myös muut palvelut.


title: Ylikiiminki (kaupunginosa)

text: Julkista linja-autoliikennettä hoitavat Suorsan Liikenne sekä Revon Liikenne. Viikonloppuisin liikennöivät ainoastaan Kiimingin ja Ylikiimingin välillä ajettavat tilataksit tai pikkubussit. Ylikiimingin suuralue kuuluu Oulun kaupungin sisäisten matkojen osalta tasataksan piiriin.


title: Ylikiiminki (kaupunginosa)

text: Kaupunginosan tärkeimmät tieyhteydet ovat Kuusamontielle johtavat Ouluntie ja Joloksentie, Muhokselle johtava Muhoksentie, Utajärven suuntaan johtava Puolangantie sekä Pudasjärven suuntaan johtava Hetekyläntie.


title: Oskar Raja-aho

text: Johan Oskar Raja-aho (14. marraskuuta 1899 Uurainen – 28. heinäkuuta 1932 Helsinki) oli suomalainen kuvanveistäjä.


title: Oskar Raja-aho

text: Oskar Raja-ahon isä oli kirvesmies ja puuseppä Johannes Raja-aho. Hän kävi kansakoulun ja työskenteli sitten sekalaisissa töissä muun muassa kulissimaalarina. Raja-ahon isä osallistui Suomen sisällissotaan punakaartin riveissä. Sodan jälkeen Oskar Raja-aho oli isänsä kanssa vangittuna ensin Närpiössä ja sitten Tammisaaressa. Vankileirillä Raja-aho alkoi harrastaa puuveistoa tehden puisia pienoisveistoksia, ja lopulta hän vapautui leiriltä osaksi veistotaitonsa ansiosta.


title: Oskar Raja-aho

text: Raja-aho asettui asumaan Jyväskylään ja osallistui jo 1919 Jyväskylän taideyhdistyksen näyttelyyn sekä piti keväällä 1920 ensimmäisen oman näyttelynsä. Samana vuonna 1920 hän saattoi lähteä opiskelemaan Suomen Taideyhdistyksen piirustuskoulun veistoluokalle. Tämän mahdollisti taloudellinen tuki, jota hän sai jyväskyläläisiltä johtaja Victor Kilpiseltä, Elsa Heporaudalta ja Rosalie Collanilta. Raja-aho valmistui koulusta 1924 hyvin arvosanoin, ja saatuaan apurahan hän lähti 1924 opintomatkalle Italiaan ja Ranskaan.


title: Oskar Raja-aho

text: Palattuaan Suomeen Raja-aho meni naimisiin Ellen Helmisen kanssa ja asettui asumaan Jyväskylään. Kuvanveisto ei yksin elättänyt heitä, joten Raja-aho joutui hankkimaan lisätuloja sisustus-, somistus- ja kuvitustöillä. Raja-ahot asuivat 1920-luvun lopulta lähtien Aapeli Halosen ja Jaakko Rusasen vuonna 1902 Jyväskylään perustaman Halosen harmonitehtaan yhdistetyssä asuin- ja tehdasrakennuksessa.


title: Oskar Raja-aho

text: Raja-ahon varhaistuotannon veistokset olivat realistisia, mutta 1920-luvulla hän siirtyi klassisempaan ja tyylitellympään suuntaan alkaen käyttää kiveä materiaalina.


title: Oskar Raja-aho

text: Oskar Raja-aho kuoli tapaturmaisesti uintiretken aikana heinäkuussa 1932.


title: Andrija Zlatić

text: Andrija Zlatić (s. 25. tammikuuta 1978 Užice, Jugoslavia) on serbialainen pistooliampuja ja olympiamitalisti.


title: Andrija Zlatić

text: Zlatić on saavuttanut poikien sarjassa 50 metrin vapaapistoolin maailmanmestaruuden Barcelonassa 1998. Miesten sarjassa hän voittanut MM-kilpailuissa kolme hopeaa 10 m ilmapistoolilla Lahdessa 2002 ja Münchenissä 2010. Lontoon olympialaisissa 2012 hän sijoittui pronssille 10 m ilmapistoolissa.


title: Oscar-gaala 2001

text: Oscar-gaala 2001 oli 73. kertaa järjestetty palkintogaala, jossa Yhdysvaltain elokuva-akatemia jakoi Oscar-palkinnot vuoden 2000 parhaille elokuville.


title: Jin Yongde

text: Jin Yongde (s. 1976) on kiinalainen pistooliampuja.


title: Jin Yongde

text: Jin on voittanut 25 m vakiopistoolissa kaksi joukkuekultaa, henkilökohtaisen pronssin ja joukkuepronssin MM-kilpailuissa Barcelona 1998, Lahdessa 2002 ja Zagrebissa 2006.


title: Augusta Soldan

text: Augusta Evelina Soldan (17. heinäkuuta 1826 Lappeenranta – 29. elokuuta 1886 Sortavala) oli suomalainen Düsseldorfin koulukuntaan kuulunut taidemaalari ja piirustuksenopettaja.


title: Augusta Soldan

text: Soldanin vanhemmat olivat kruununvouti Karl Gustaf Soldan ja Ulrika o.s. Lucander. Hän opiskeli Helsingin yliopiston piirustussalissa sekä Magnus von Wrightin yksityisoppilaana saaden 1868 von Wrightiltä todistuksen piirustustaidoistaan. Düsseldorfin taideakatemiassa Soldan opiskeli Hans Guden johdolla 1857. Taiteilijan debyyttinsä Soldan teki 1854.


title: Augusta Soldan

text: Soldan toimi piirustuksen opettajana oppikoulussa 1847–1857 ja 1858–1873. Soldan maalasi myöhäisromanttiseen tyyliin muun muassa pieniä maisemamaalauksia. Opetustyö ja taiteilijan uran myöhäinen aloitus saivat aikaan sen, ettei Soldan noussut taiteilijana kykyjensä edellyttämään asemaan.


title: Augusta Soldan

text: Augusta Soldanin veli oli Suomen Rahapajan johtaja August Fredrik Soldan, jonka tytär Venny Soldan-Brofeldt oli myös tunnettu naistaiteilija.


title: ACF

text: Anisotropic conductive film (ACF) on elektroniikassa käytetty liimaliitostekniikka. Termillä voidaan tarkoittaa myös pelkästään kyseisessä tekniikassa käytettävää liimaa.


title: ACF

text: ACF-tekniikassa vain pystysuoraan (anisotrooppisesti) sähköä johtava () liima kiinnitetään tyypillisesti ensin piirilevyyn teippinä tai arkkeina (), jonka jälkeen komponentit ladotaan liiman päälle ja kiinnitetään painamalla niitä sopivalla voimalla sopivassa lämpötilassa. Valmiissa liitoksessa ACF-liima johtaa sähköä vain piirilevyn pinnan juotosalueen ja komponentin juotosalueen välillä (Z-suunta), eikä aiheuta oikosulkuja piirilevyn pinnan suunnassa (XY-suunta) eli juotosalueiden välillä.


title: ACF

text:
Liimaliitos on luonnostaan lyijytön ja mahdollistaa hyvinkin tiheän kontaktivälin. Käytetty lämpötila tekee siitä soveliaan myös materiaaleilla, jotka eivät kestä normaalia tina-juotosta.
Tekniikkaa käytetään mm. nestekidenäyttöjen, suurtiheysliitinten (HDI, ) ja flip chip -komponenttien liittämiseen, sekä käytettäessä piirilevyalustana huonosti lämpöä kestäviä PEM tai PET materiaaleja.
Liitoksen luotettavuuden on todettu olevan joissain tilanteissa jopa perinteistä juotosta parempi. Tekniikka on kuitenkin massavalmistuksessa vielä melko uutta ja voimakkaasti kehittyvää, joten luotettavuuden arviointi varsinkin pitkällä tähtäimellä on hankalaa.


title: Kalapörssi

text: Kalapörssi oli Suomessa 1. kesäkuuta 1918–31. toukokuuta 1919 käytössä ollut menettely säädellä kalojen kauppaa ja kuljetusta sodan aiheuttamissa poikkeuksellisissa oloissa. Kalapörssi perustettiin Vaasaan, Poriin, Turkuun, Helsinkiin, Kotkaan ja Viipuriin. Näillä paikkakunnilla kaikki tukkukauppaan tarkoitetut tuoreet kalat oli tuotava kalapörssiin ja myytävä siellä, mikäli kaloja oli 40 kiloa tai enemmän.


title: Kalapörssi

text: Maistraatin tuli hankkia kalapörssiä varten sopiva huoneisto tai aidattu alue ulkosalta. Pörssin ollessa taivasalla oli hankittava kirjoitustöitä varten lämmitettävä huone tai suoja. Kauppa pörssissä alkoi määrättyyn kellonaikaan, eikä ennen sitä pörssiin päästetty muita kuin kalojen omistajat, heidän asiamiehensä ja apulaisensa. Myyjä antoi ostajalle kirjallisen todistuksen ja suoritti pörssimaksun, joka sai olla korkeintaan yksi prosentti kauppasummasta. Jos kalojen omistaja niin tahtoi myytiin kalat pörssitoimikunnan pitämässä huutokaupassa.


title: Kalapörssi

text: Pörssin jäseneksi pääsi jokainen hyvämaineinen kalastaja ja kalakauppias suoritettuaan viiden markan vuotuisen maksun. Pörssin hallituksen muodosti kolmihenkinen toimikunta, jonka esimiehen nimesi elintarvehallitus, yhden jäsenen paikkakunnan elintarvelautakunta ja kolmannen jäsenen pörssin jäsenet.


title: Kalapörssi

text: Pörssitoimikunta valvoi, että tuoreet kalat tuotiin pörssiin myytäviksi, leimasi kaupantekotodistukset ja osti saamiensa tilausten perusteella pörssissä kaloja valtion, elintarvelautakuntien ja yleisten laitosten tarpeita varten. Toimikunta osoitti myös myyntipaikat, vahvisti myyntipaikan kokoon perustuvat maksut sekä keräsi jäsen-, pörssi- ja paikkamaksut.


title: Kalapörssi

text: Kalapörssien toiminnan valvonta siirtyi tammikuussa 1919 elintarvehallitukselta kalastushallitukselle. Valtioneuvosto päätti toukokuussa 1919 lakkauttaa kalapörssit ja vapauttaa kalojen kaupan ja kuljetuksen kesäkuun alusta lähtien.


title: Ain’t Life Grand

text: Ain’t Life Grand on Slash’s Snakepitin toinen studioalbumi. Se julkaistiin vuonna 2000 levymerkillä Koch International.


title: Roscoe

text: David Williams (s. 1983), tunnetaan paremmin nimellä Roscoe, on rap-muusikko Philadelphiasta, Pennsylvanian osavaltiosta. Hän on rap-artisti Kuruptin veli.


title: Roscoe

text: Hän kuuli rap-musiikkia jo nuorena, koska kävi 10-vuotiaana Kuruptin kanssa levytysstudiolla. Hän lensi Kaliforniaan katsomaan, kun Kurupt teki Tha Dogg Poundin debyyttialbumia, Dogg Foodia. Kurupt on yksi Tha Dogg Poundin jäsenistä. Roscoe itsekin innostui rapista, oltuaan studiolla ja alkoi harjoitella rap-taitojaan. Vuonna 1998 Roscoe esiintyi ensimmäistä kertaa urallaan, Kuruptin debyyttialbumilla, Kuruption!illa, kappaleessa nimeltä "Can't Let That Slide". Vuonna 2001 räppäri/tuottaja Daz Dillinger auttoi häntä kokoamaan ensimmäisen mixtapensa, "When the Pain Inflict". Roscoe sai sopimuksen Priority Recordsilta, jotta hän pääsisi julkaisemaan debyyttialbuminsa, nimeltään "Young Roscoe Philaphornia". Albumin saatua apua tuottajilta, kuten Organized Noize, Soopafly, J. Wells, DJ Quik, Def Jef, Fingazz ja L.T. Hutton, se nouhoitettiin ja aiottiin julkaista vuonna 2002, mutta julkaistiin vasta vuoden 2003 puolivälissä. Hänen singlensä "Smooth Sailing", "Head to toe", ja "Get Ready" olivat suosittuja hittejä kaduille. Hän meni opiskelemaan Capistrano Valley High Schooliin. Vuonna 2006, kolmen vuoden tauon jälkeen hän julkaisi toisen albuminsa, nimeltään "I Luv Cali". Hän perusti oman yhtiön, nimeltään Rose of Sharon Entertainment Kuruptin ja heidän äitinsä kanssa, koska ei enää ollut niin kiinnostunut artistina olosta. Vuonna 2008 hän julkaisi vielä albumit "Stray Dogg - Off Tha Leash, Off Tha Chain" ja "Kurupt Co-Starring Roscoe - The Frank and Jess Story"


title: Messinan maanjäristys 1908

text: Messinan maanjäristys 28. joulukuuta 1908 tuhosi Messinan kaupungin lähes kokonaan. Järistys on ollut Euroopan historian suurin maanjäristys. Sen voimakkuus oli M 7,1. Järistystä seurasi tsunami, jossa kuoli tuhansia. Järistyksessä kuolleiden kokonaismäärä on eri arvioiden mukaan 75 000–200 000 ihmistä.


title: Messinan maanjäristys 1908

text: Messinan väkiluku oli tuolloin 150 000. Kaupunki oli tuhoutunut monta kertaa aiemminkin, joten sen rakennuskanta oli melko nuorta. Maanjäristyksen jälkeen se rakennettiin melkein kokonaan uudelleen. Asukkaat siirtyivät rakennusvaiheen ajaksi eri puolille Italiaa, osa lähti pysyvästi Yhdysvaltoihin.


title: Messinan maanjäristys 1908

text: Italia sijaitsee mannerlaattojen välisessä saumakohdassa. Laattojen merenalaiset liikkeet aiheuttivat törmäyksen, joka tuntui maanjäristyksenä Messinassa.


title: Glehninkuusi

text:
Glehninkuusi ("Picea glehnii") on sinisävyinen havupuu, jota kasvaa luonnonvaraisena Hokkaidolla, Sahalinilla ja Kuriilien eteläosissa. Toisin kuin euroopankuusi, se on pioneeripuu, joka voi olla avoimen paikan esimerkiksi hakkuuaukion tai metsäpalon jättämän aukon ensimmäinen puulaji.
Glehninkuusi kasvaa 5-20 metriä korkeaksi, joskus jopa 30-metriseksi. Sen neulaset ovat toisesta vuodesta alkaen sinisävyiset, joten ensimmäisen kesän vuosikasvaimet erottuvat kirkkaamman vihreinä.


title: Cathrine Lindahl

text: Eva Cathrine Lindahl (s. 26. helmikuuta 1970) on ruotsalainen curlingpelaaja. Hän pelasi kakkosena naisten curlingjoukkueessa, joka voitti kultaa Torinon olympialaisissa 2006 ja Vancouverin olympialaisissa 2010. Yksi hänen joukkuetovereistaan on hänen sisarensa Anette Norberg.


title: Arot

text:
Arot ovat eräs igbojen ryhmistä. Heille on kehittynyt erilainen kulttuuri, heidän sekoittuessa muihin kansoihin. Suurin osa heistä asuu Nigerian eteläosissa ja Gabonissa.
He kehittivät oman kirjoitusjärjestelmänsä, nsibidin. Arojen valtioliitto kasvoi vaikutusvaltaiseksi valtioksi kunnes britit tuhosivat sen 1902 sodassa.


title: Veikko Larkas

text: Veikko Viljo Vilhelm Larkas (ent. "Lindberg ", 27. maaliskuuta 1909 Helsinki – 1969) oli suomalainen arkkitehti.


title: Veikko Larkas

text: Larkas valmistui arkkitehdiksi Teknillisestä korkeakoulusta vuonna 1938. Valmistumisensa jälkeen hän toimi muun muassa Lääkintöhallituksen arkkitehtina. Oman toimiston Larkas perusti vuonna 1947. Larkas oli mukana Kuopion keskussairaalan suunnittelijana ja Uno Ullbergin avustajana Lastenklinikan suunnittelutyössä, mutta erityisesti hän on tullut tunnetuksi lukuisten kirkkojen arkkitehtina. Larkaksen kirkoissa voi nähdä vaikutteita Suomen keskiaikaisista kivikirkoista.


title: Veikko Larkas

text: Larkas oli naimisissa arkkitehti Laura Järven kanssa.


title: Nsibidi

text: Nsibidi on ideogrammeihin perustuva kirjoitus joka kehittyi Länsi-Afrikassa. Kirjoitusta käytettiin efikkien, ibibiojen, annangien ja igbojen parissa. Voodoon harjoittajat Kuubassa ja Haitissa käyttävät kirjoitusta uskonnolisissa teksteissä.


title: Anders Johansson

text: Anders Johansson (s. 25. toukokuuta 1962 Göteborg, Ruotsi) on ruotsalainen rumpali.


title: Anders Johansson

text: Johansson tunnetaan nykyään metalliyhtye HammerFallista, johon hän liittyi vuonna 1999. 1980-luvulla hän kuului Silver Mountainiin ja Yngwie Malmsteenin Rising Force -yhtyeeseen. Hän on julkaissut myös kaksi sooloalbumia ja useita albumeita veljensä, kosketinsoittaja Jens Johanssonin kanssa (nimillä The Johansson Brothers ja Johansson) sekä tehnyt yhteistyötä muun muassa Jonas Hellborgin ja Benny Janssonin kanssa.


title: Anders Johansson

text: Johansson on pianisti Jan Johanssonin poika. Hän omistaa veljensä kanssa Heptagon Records -levy-yhtiön.


title: Brass Knuckles

text: Brass Knuckles on rap-artisti Nellyn viides studioalbumi. Albumi julkaistiin 16. syyskuuta 2008.


title: Brass Knuckles

text: Albumia myytiin ensimmäisellä viikolla ilmestymisestään 83,717 kappaletta ja se sijoittui sijalle 3. Yhdysvaltain Billboard 200 -listalla. 12. joulukuuta 2010 albumi myi kultaa.


title: Mikkel Bødker

text: Mikkel Bødker (s. 16. joulukuuta 1989 Brøndby, Tanska) on tanskalainen jääkiekkoilija, joka pelaa laitahyökkääjänä NHL-seura San Jose Sharksin organisaatiossa.


title: Mikkel Bødker

text: Bødker on Coyotesin ensimmäisen kierroksen vuodelta ja koko varaustilaisuuden kahdeksas varaus. Hän on myös kaikkien aikojen korkein tanskalaisvaraus. Bødker on tanskalaisen Rødovren kasvatti. Hän pelasi kasvattajaseurassaan 15-vuotiaaksi asti kunnes siirtyi ruotsalaisseura Frölundaan. Kaudella 2006–2007 Bødker oli 17-vuotiaana Frölundan 20-vuotiaiden joukkueen kolmanneksi paras pistemies. Paras pistemies oli sittemmin niin ikään NHL:ään ensimmäisellä kierroksella varattu tanskalainen Lars Eller. Bødker pääsi pelaamaan myös kaksi ottelua Elitserienissä.


title: Mikkel Bødker

text: Kahdet nuorten MM-kilpailutkin pelannut Bødker siirtyi Frölundasta OHL:n Kitchener Rangersiin kaudeksi 2007–2008 ja teki kaudella 73 pistettä, minkä jälkeen sai NHL-sopimuksen. Bødker voitti OHL:ssä mestaruuden.


title: Mikkel Bødker

text: Bødker on kehuttu yli- ja alivoimapelaaja, jolla on hyvä laukaus. Toisinaan häntä on syytetty liiasta syöttelystä erinomaisen laukauksensa takia. Bødkerin kaksi vuotta vanhempi isoveli Mads Bødker pelaa puolustajana Allsvenskan-joukkue Malmö Redhawksissa.


title: Mikkel Bødker

text: NHL:n työsulun aikana syyskaudella 2012 Bødker edusti Rauman Lukkoa.


title: Mikkel Bødker

text: Bødker on myös 17. syyskuuta 2009 ilmestyneen NHL 10 -pelin Tanskan version kansikuvapelaaja.


title: Colocolo

text: Colocolo (mapudunguniksi puuma) oli mapuchejen "toqui" eli päällikkö Araucon sodan alkuvaiheessa. Hän syntyi historioitsijoiden mukaan 1490 tai 1515 ja Colocolon komennossa oli 6000 soturia, hän yritti päästä koko mapuche-armeijan päälliköksi mutta hän hävisi tarinan mukaan Caupolicánille. Lopulta hän toimi Caupolicánin alaisuudessa. Hänen kuolemansa ajankohdastakaan ei ole varmuutta, mutta riippuen lähteestä se tapahtui 1558 tai 1567.


title: Paulo Mendes da Rocha

text: Paulo Mendes da Rocha (s. 25. lokakuuta 1928 Vitória) on brasilialainen arkkitehti. Vuonna 2006 hän sai Pritzker-palkinnon ja vuonna 2000 Mies van der Rohe -palkinnon latinalaisarkkitehtuurista. Hän valmistui Universidade Presbiteriana Mackenzien arkkitehtuurilaitokselta vuonna 1954. Kolme vuotta myöhemmin hän alkoi suunnitella ensimmäisiä rakennuksiaan. Alusta lähtien lähes kaikki Mendes da Rochan kohteet ovat olleet Brasiliassa. Mendes da Rochan tyyliin on tyypillistä betonin käyttöä, joka mahdollistaa rakennusten rakentaminen halvalla ja nopeasti. Useampi São Paulon merkittävistä kulttuurirakennuksista on Mendes da Rochan käsialaa. Mendes da Rocha on toinen brasilialainen arkkitehti, joka on saanut Pritzker-palkinnon.


title: Paulo Mendes da Rocha

text: Mendes da Rocha toimi São Paulon yliopiston arkkitehtuuriprofessorina vuoteen 1998.(LandLiving.com)


title: E-40

text: E-40, oikealta nimeltään Earl Stevens (s. 15. marraskuuta 1967) on yhdysvaltalainen rap-artisti. E-40 kuuluu San Franciscon Bay Arean The Click -nimiseen rap-ryhmään. E-40 on tehnyt yhteistyötä muun muassa Akonin kanssa.


title: Nichlas Hardt

text: Nichlas Hardt (s. 6. heinäkuuta 1988 Rødovre, Tanska) on tanskalainen jääkiekkoilija, joka pelaa Ruotsin SHL-liigan Malmö Redhawksissa. Hän on pelipaikaltaan vasen laitahyökkääjä.


title: Nichlas Hardt

text: Hardt pelasi ensimmäiset miesten pelinsä Tanskan I-divisioonassa Rødovre Mighty Bullsin kakkosjoukkueen riveissä kaudella 2004–2005. Kaudeksi 2005–2006 hän vaihtoi Herlev Hornetsiin, jossa Hardt pelasi myös ensimmäiset pääsarjaottelunsa AL-Bank Ligaenissa. Läpimurron hän teki kaudella 2006–2007. Hardt teki 33 ottelussa tehot 13+14=27 ja hän oli joukkueensa kolmanneksi paras pistemies ruotsalaisten Urban Omarkin ja Robert Burakovskyn jälkeen. Kauden päätteeksi Hardt valittiin Tanskan liigan vuoden tulokkaaksi.


title: Nichlas Hardt

text: Kesken kauden 2007–2008 Hardt siirtyi siirtorajan kynnyksellä loppukaudeksi Suomeen ja SM-liigajoukkue Tapparaan tammikuussa 2008. Hän teki kauden aikana Tanskan liigassa 33 ottelussa tehot 9+25=34. Siirrostaan huolimatta Hardt voitti Herlev Hornetsin sisäisen pistepörssin Mika Suoraniemen kanssa sekä Herlevin sisäisen syöttöpörssin.


title: Nichlas Hardt

text: Hardtista tuli SM-liigan kaikkien aikojen ensimmäinen tanskalaispelaaja. Hän jäi runkosarjassa vähälle peliajalle ja pelasi kuusi ottelua tehden yhden maalin. Hardt harjoitteli myös A-nuorten mukana ja hänen peliaikaansa vei myös Tanskan maajoukkueen matka Valko-Venäjälle. Tapparan pelaajia kuitenkin loukkaantui pudotuspeleissä, mikä tarjosi Hardtille mahdollisuuden. Hän pelasi 11 ottelua tehoin 4+3=7. Hardt nousi esille varsinkin pronssiottelussa tehdessään kolme maalia Jokereiden verkkoon. Tanskalainen nousi kypärätempullaan Tapparan sankariksi ja joukkue voitti SM-pronssia 2008.


title: Nichlas Hardt

text: Kaudeksi 2008–2009 Hardt siirtyi HockeyAllsvenskanin Malmö Redhawksiin yksivuotisella sopimuksella. Maaliskuussa 2009 hän jatkoi sitä vuodella. Kaudella 2009–2010 Hardt oli tehoilla 19+23=42 Malmön kolmanneksi paras pistemies Carl Söderbergin ja Fredrik Erikssonin jälkeen. Kaudella 2010–2011 hän oli 15 osumallaan joukkueen paras maalintekijä.


title: Nichlas Hardt

text: Huhtikuussa 2011 Hardt teki yksivuotisen sopimuksen SM-liigajoukkue Jokereiden kanssa. Hän kuului kauden 2011–2012 positiivisimpiin yllättäjiin ja voitti joukkueen sisäisen piste- ja syöttöpörssin tehoilla 16+25=41. Kevään 2012 pudotuspeleissä Hardt jakoi neljällä osumallaan Jokereiden sisäisen maalipörssin voiton Janne Lahden ja Ilari Filppulan kanssa. Hän voitti kauden päätteeksi SM-pronssia. Joulukuussa 2011 Hardt teki kaksivuotisen jatkosopimuksen joukkueen kanssa.


title: Nichlas Hardt

text: Kaudella 2012–2013 Hardt kärsi polvivaivoista ja hänen kautensa alkoi kunnolla vasta joulukuun 2012 puolivälissä. Hardt kävi toivuttuaan yhden ottelun verran lainalla Mestis-joukkue Kiekko-Vantaassa. Hänen runkosarjansa SM-liigassa jäikin vain 32 ottelun mittaiseksi ja Hardt teki niissä tehot 6+4=10. Kaudella 2013–2014 hän palasi taas omalle tasolleen ja oli Jokereiden paras maalintekijä sekä toiseksi paras pistemies Jere Karalahden kanssa tehoilla 16+19=35.


title: Nichlas Hardt

text: Hardt siirtyi kaudeksi 2014–2015 kaksivuotisella sopimuksella SHL-joukkue Linköping HC:n riveihin. Hän jakoi kevään 2015 pudotuspeleissä viidellä osumallaan joukkueen sisäisen maalipörssin voiton Broc Littlen ja Jacob Micflikierin kanssa. Hardt voitti myös Linköpingin sisäisen tehotilaston lukemalla +5. Kaudeksi 2016–2017 hän palasi kolmivuotisella sopimuksella Malmö Redhawksiin, joka oli noussut vuotta aiemmin SHL:ään. Hardt oli pudotuspeleissä tehoilla 4+7=11 joukkueen paras pistemies Ilari Filppulan kanssa.


title: Nichlas Hardt

text: Hardt edusti Tanskaa MM-kilpailuissa vuosina 2008, 2009, 2010, 2011, 2012, 2013, 2015, 2017 ja 2018. Hän jakoi vuoden 2011 MM-kilpailuissa neljällä osumallaan joukkueensa sisäisen maalipörssin voiton Mads Christensenin kanssa ja sisäisen pistepörssin voiton Christensenin ja Julian Jakobsenin kanssa tehoilla 4+1=5. Valmennus valitsi Hardtin Tanskan turnauksen yhdeksi kolmesta parhaasta pelaajasta. Hän oli myös vuoden 2017 turnauksessa joukkueensa paras maalintekijä. Hardt pelasi myös Vancouverin olympiakisojen 2010, Sotšin olympiakisojen 2014 ja Pyeongchangin olympiakisojen 2018 karsinnoissa. Yhteensä hän on pelannut 146 A-maaottelua tehopistein 47+31=78.


title: Nichlas Hardt

text: Vuonna 2007 Hardt pelasi alle 20-vuotiaiden I-divisioonan MM-kilpailuissa ja oli nostamassa Tanskaa seuraavaksi vuodeksi pääsarjaan. Hän oli I-divisioonan MM-kilpailuissa tehoilla 3+4=7 Morten Madsenin jälkeen Tanskan toiseksi paras pistemies Lars Ellerin ja Mads Christensenin kanssa. Hardt oli myös joukkueen toiseksi paras maalintekijä Morten Poulsenin jälkeen. Vuonna 2008 alle 20-vuotiaiden MM-kilpailuissa Hardt oli tehoilla 2+2=4 Tanskan kolmanneksi paras pistemies Lars Ellerin ja Mikkel Bødkerin jälkeen. Joukkue putosi taas seuraavaksi vuodeksi I-divisioonaan.


title: Nichlas Hardt

text: Hardt oli vuoden 2006 alle 18-vuotiaiden I-divisioonan MM-kilpailuissa Tanskan paras pistemies ja syöttäjä tehoilla 4+7=11. Hän sijoittui turnauksen pistepörssissä neljänneksi.


title: Niko Valkeapää

text: Niko-Mihkal Valkeapää (s. 30. joulukuuta 1968 Enontekiö) on saamelainen lauluntekijä ja laulaja. Vuodesta 1990 hän on asunut Koutokeinossa, jossa hän toimii opettajana. Hänen vanhempansa ovat Helena o.s. Laiti ja Nils-Henrik Valkeapää .


title: Niko Valkeapää

text: Valkeapää on voittanut Sámi Grand Prix -kilpailun vuosina 1994 ja 1995, Spellemannprisen 2003 avoimessa luokassa esikoislevyllään ja Liet-Lavlutin. Hän on laulanut festivaaleilla sekä Norjassa että Pohjoismaissa, esimerkiksi Bergenin Nattjazz-festivaalilla, Festspillene i Nord-Norgessa, Riddu Riđđussa ja Bodøssä olevassa Nordland Musikkfestukessa.


title: Michael Madsen (jääkiekkoilija)

text: Michael Madsen (s. 21. marraskuuta 1980 Haderslev, Tanska) on tanskalainen jääkiekkomaalivahti, joka on torjunut neljät MM-kisat Tanskan maalilla. Madsen on kaikkien aikojen ensimmäinen miesten pelejä Suomessa pelannut tanskalainen. Hän pelasi Mestistä Vaasan Sportissa kaudella 2006–2007. Ensimmäinen SM-liigassa pelannut tanskalainen oli Nichlas Hardt kaudella 2007–2008 Tapparassa.


title: Sólstafir

text: Sólstafir on islantilainen metalliyhtye, joka perustettiin vuonna 1994 Reykjavíkissa.


title: Sólstafir

text: Yhtye on julkaissut kuusi studioalbumia. Sólstafir solmi levytyssopimuksen Season of Mistin kanssa kesäkuussa 2011.


title: Riddu Riđđu

text: Riddu Riđđu Festivála on vuosittainen musiikki- ja kulttuurifestivaalia, jota pidetään Tromssan läänin Kaivuonon Olmavankassa. Festivaalin järjestänä toimii Riddu Riđđu Searvi ja tavoitteina ovat saamelaisten ja muiden alkuperäiskansojen kulttuurin ja -identiteetin edistäminen ja kehittäminen. Tästä syystä festivaalin esiintyjät tulevatkin usein muualta kuin pohjois-Norjasta.


title: Riddu Riđđu

text: Festivaalia järjesttiin 17. kertaa vuonna 2008. Festivaaliohjelmistoon kuuluvat muun muassa konsertit, teatteriesitykset, seminaarit, kurssit, lasten festivaali, näyttelyt ja nuorisoleiri.


title: Riddu Riđđu

text: Riddu Riđđu -festivaalissa soittaneisiin muusikkoihin kuuluvat muun muassa Mari Boine, Amoc, Ingor Ánte Áilo Gaup, Gåte, Wimme Saari, Saikho Namtchylak, Chirgilchin, Adjágas, Huun-Huur-Tu ja Transjoik.


title: Statistinen mekaniikka

text:
Statistinen mekaniikka eli tilastollinen mekaniikka on fysiikan osa-alue. Statistisen mekaniikan teoria kehitettiin 1800-luvun loppupuolella. Alan uranuurtajia olivat Ludwig Boltzmann (1844–1906), James Maxwell (1831–1879) ja Josiah W. Gibbs (1839–1903).
Se tutkii todennäköisyysteorian avulla mekaanisten systeemien keskimääräistä käyttäytymistä.


title: Luettelo maailman korkeimmista saarista

text:
Tämä on luettelo maailman korkeimmista saarista. Luetteloon on sisällytetty kaikki saaret, joilla on yli 2 000 metriä korkea huippu. Erikseen on lueteltu mantereet.
Luettelossa on mainittu maa, jonka alueella kyseinen huippu sijaitsee; erikseen on lueteltu maat, joiden aluetta sijaitsee samalla saarella.


title: Luettelo maailman korkeimmista saarista

text: Suuri osa seuraavista saarista on valittu listalle, koska ne ovat saarivaltion pääsaaria tai niiden korkeimpia kohtia.


title: Keminsaamelaiset

text: Keminsaamelaiset olivat Suomen nykyisen alueen sisällä itäisin niistä kansatieteellisistä ja historiallisista pääryhmistä, joihin saamelaiset vakiintuneesti jaetaan. He asuivat Kemin Lapissa Kuusamosta Inariin ulottuvalla alueella. Keminsaamelaiset elivät alun perin metsästyksellä ja kalastuksella, mutta kun pääasialliset saaliseläimet metsäpeurat ja majavat oli saalistettu loppuun, ne korvattiin poroilla. Kuten muutkin saamelaiset, he harjoittivat šamanismia. 1600-luvulla keminsaamelaiset alkoivat vähetä, kun he sulautuivat alueelle tuleviin suomalaisiin uudisasukkaisiin, jotka tulivat Ruotsin kuninkaan lupaamien vero- ja muiden helpotusten takia. Keminsaamelaiset puhuivat itäsaamelaisiin kieliin kuulunutta keminsaamen kieltä, joka on jo hävinnyt käytöstä. Kielessä oli paljon suomalaisia lainasanoja. Keminsaamelaisten jälkeläisiä elää yhä, mutta heidän kielensä ja suuri osa kulttuurista on hävinnyt, ja tästä syystä vain pienellä joukolla on saamelainen identiteetti. Keminsaamelaisia ei tunnusteta saamelaiskäräjillä, koska heidän kielensä on hävinnyt.


title: Keminsaamelaiset

text: Keminsaamelaisista kertoo muun muassa Turun akatemian professori Mikael Wexionius teoksessaan "Epitome descriptionis Sueciae, Gothiae, Fenningiae et subjectorum provinciarum" vuodelta 1650. Hänen mukaansa he olivat kääntyneet kristinuskoon noin 20 vuotta aiemmin eli noin vuonna 1630. He asuivat kahdeksankulmaisissa kodissa, joiden keskellä oli nuotio. He käyttivät narulla kiristettäviä kenkiä, poronnahkaisia vaatteita ja sekä miehet että naiset sen päällä pitkää sinistä tai valkoista vaippaa ”rutenien” tapaan. He ovat tehneet myös tinalankakirjontaa sekä metallisia koristevöitä. Poroja he ovat käyttäneet sekä vetojuhtina että ravinnoksi. Heillä on myös ollut koiria. Keminsaamelaiset eivät käyttäneet väkijuomia. He eivät suvainneet aviorikoksia eivätkä haureutta, ja rankaisivat niistä oman käden oikeudella. Varastaminen oli heille tuntematon käsite. Vieraita, ainakin pappeja, he kestitsivät ja ajeluttivat mielellään.


title: Savonrannan kirkonkylä

text: Savonrannan kirkonkylä on entisen Savonrannan kunnan kuntakeskus ja nykyään yksi Savonlinnan taajamista. Savonrannan kirkonkylän muodostamassa taajamassa on 434 asukasta (31.12.2016). Postinumeroalueella Savonranta Keskus 58300 on puolestaan 704 asukasta (31.12.2015).


title: Savonrannan kirkonkylä

text: Savonrannan kirkonkylä sijaitsee on seututien 474 varrella noin 56 kilometrin päässä Savonlinnan keskustaajamasta. Kirkonkylän kautta kulkee Savonlinnan ja Joensuun välisiä linja-autovuoroja. Palveluita ovat peruskoulu, terveydenhoitopalvelut, kirjasto, posti, pankkipalvelut ja seurakunnan palvelut. Yhteispalvelupisteessä ovat lisäksi kunnan, poliisin, Kelan ja verotoimiston palvelut.


title: Savonrannan kirkonkylä

text: Savonrannan kirkonkylässä toimii paikallisesta vuolukivestä uuneja valmistava Polarstone Oy.


title: Savonrannan kirkonkylä

text: Kirkonkylän nähtävyyksiin kuuluvat Savonrannan kirkko, Orivirran saarto sekä Vuokalan koskipuisto ja mylly.


title: C.F. Martin & Company

text: C.F. Martin & Company, eli Martin on yhdysvaltalainen akustisten kitaroiden ja kitarankielten valmistaja, jonka Christian Frederick Martin Sr. perusti vuonna 1833. C.F. Martin & Company on täten maailman vanhin yhä olemassa oleva kitaravalmistaja. Nykyisin Martin on Yhdysvaltain suurin akustisten kitaroiden valmistaja.


title: C.F. Martin & Company

text: Martin tunnetaan yhtenä laadukkaimmista suursarjatuotantona kitaroitaan valmistavista yrityksistä. Uusien kitaroiden lisäksi myös käytettyinä kitarat ovat arvostettuja. Vuosikymmeniä vanhoista yksilöistä saatetaan maksaa jopa moninkertaisia summia vastaavaan uuteen verratuna.


title: C.F. Martin & Company

text: C.F. Martin & Companyn päämaja sijaitsee Nazarethissa, Pennsylvaniassa.


title: Jim Dunbar

text: Jim Dunbar (9. lokakuuta 1932 Detroit, Michigan) on yhdysvaltalainen radiopersoona ja talk show -isäntä. Suurimman osan urastaan hän on toiminut sanfranciscolaisella KGO-radioasemalla.


title: Jim Dunbar

text: Työskenneltyään ensin muun muassa Detroitissa ja New Orleansissa ja Chicagossa, hän siirtyi KGO:lle vuonna 1963. Aluksi hän toimi ohjelmajohtajana ja talk show -isäntänä, kunnes vuonna 1974 hänestä tuli kanavan aamu-uutisten uutisankkuri.


title: Jim Dunbar

text: Jim Dunbar nimettiin Radio Hall of Fameen vuonna 1999.


title: Vau!!

text: Vau!! oli lahtelainen 1980-luvun alussa toiminut uuden aallon rockyhtye. Vau!! oli alkuvuodesta 1980 mukana Johannan julkaisemalla "3 vuotta myöhemmin" -kokoelmalla, jonka jälkeen se levytti Poko Rekordsille kaksi singleä ja yhden albumin. "Lahti Lahti Lahti" ja "Rock rauha rakkaus" Johanna-levymerkin kokoelmalla "3 vuotta myöhemmin", 1980


title: Vau!!

text: 16. maaliskuuta 1980 Microvoxilla äänitetyllä debyyttisinglellä Vau!!:n kokoonpano on Kari Kivelä (laulu), Matti Hanski (kitara), Harri Savilahti (basso) ja Esa Laaksonen (rummut). Ainoa albumi äänitettiin elokuussa 1981 MSL-Studiolla ja sille oli tullut mukaan Jarkko Junttila (kitara ja syntetisaattori). Rumpaliksi oli vaihtunut Tapio Leppänen.


title: Juhani Horma

text: Juhani Horma (11. kesäkuuta 1930 Tampere – 25. joulukuuta 1995 Hattula) oli suomalainen purjelentäjä.


title: Juhani Horma

text: Horman lentoura kesti yli 50 vuotta. Se alkoi Parolan lentokentällä 14-vuotiaana 14. tammikuuta 1945, jolloin hän lensi Grunau 9-liitokoneella 10 sekunnin mittaisen lennon autohinauksella. Ura jatkui vielä senkin jälkeen, kun hän oli joutunut vakavaan onnettomuuteen vuonna 1970. Horma hinasi moottorikoneella purjelentokonetta, jonka lentäjä teki ohjausvirheen ja hinauskone syöksyi maahan. Palomestarina työskennellyt Horma joutui työkyvyttömyyseläkkeelle, mutta pystyi edelleen purjelentoon.


title: Juhani Horma

text: Horma osallistui useisiin purjelennon maailmanmestaruuskilpailuihin, joissa hän sijoittui parhaimmillaan pronssille vuonna 1963. Hän osallistui myös SM-kilpailuihin yli 30 kertaa ja teki 22 Suomen ennätystä. Horma oli yksi tärkeimmistä toimijoista Räyskälän lentopaikan raivaamisessa harrasteilmailun käyttöön ja toimi purjelentokouluttajana 40 vuoden ajan.


title: Juhani Horma

text: Horma on palkittu lukuisilla kunnianosoituksilla toiminnastaan ilmailun hyväksi. Hän sai Harmon-patsaan 1964, Suomen Ilmailuliiton kultaisen ansiomerkin 1968 ja kansainvälisesti arvostetun Otto Lilienthal-mitalin 1987. Urho Kekkonen myönsi Hormalle vuonna 1979 lentokapteenin arvonimen ensimmäisenä pelkästään harrasteilmailun ansioista.


title: Juhani Horma

text: Horma lensi purjelentokoneella uransa aikana 8 000 tuntia ja 148 000 matkalentokilometriä.


title: Juhani Horma

text: Horma menehtyi 25. joulukuuta 1995, kun hän hukkui olleessaan auraamassa Lehijärven jäälle lentokenttää. Horman traktori upposi järveen, kun jää petti sen alta.


title: The Women

text: "The Women" voi tarkoittaa seuraavia asioita:


title: Musta ori (televisiosarja)

text: Musta ori ( myöhemmin ) on Young Artistilla palkittu kanadalainen televisiosarja perustuu löyhästi samannimisiin 1970- ja 1980-luvun elokuviin. Sarjasta tuotettiin 78 jaksoa, jotka esitettiin alun perin Family-kanavalla vuosien 1990 – 1993 aikana. Suomessa sarjaa esitettiin ensi kerran MTV3:lla vuonna 1993.


title: Musta ori (televisiosarja)

text: Sarjassa seurataan 15-vuotiaan kilparatsastajan Alec Ramsayn elämää ja hänen villiä oriaan, sekä heidän valmentajaansa Henry Dailya. Ramsayn isän kuoltua hän asuu äitinsä kanssa maatilalla, jossa he hoitavat erityisesti hevosiaan. Sarjan aikana käy myös ilmi, että Ramsay on ainut henkilö joka voi ratsastaa mustalla orilla ja että se häviää kilpailuja todella harvoin. Hevosella on myös erittäin voimakas temperamentti, paitsi poikaa kohtaan. Useimmat kilpailut ensimmäisellä kaudella ovat epävirallisia, kun taas toisella kaudella Ramsay saa kilparatsastajan paperit, ja voi osallistua rahakkaisiinkin kilpailuihin.


title: Tallinnan vanhakaupunki

text: Tallinnan vanhakaupunki () on Viron pääkaupungin Tallinnan vanhin osa, joka aikoinaan jakautui Toompean mäellä sijainneeseen linnaosaan eli yläkaupunkiin sekä myöhemmin linnan ympärille muodostuneeseen alakaupunkiin, jota hallitsi porvareiden, käsityöläisten ja kauppiaiden valitsema Tallinnan kaupunginraati. Vanhankaupungin osilla oli erilainen hallinto. Vanhassakaupungissa sijaitsee monia turistien suosimia nähtävyyksiä, kuten; Tallinnan raatihuone, Niguliste kirkko, Olevisten kirkko, Tallinnan tuomiokirkko ja Viron historianmuseo.


title: Tallinnan vanhakaupunki

text: Vanhakaupunki valittiin Unescon maailmanperintökohteeksi vuonna 1997.


title: Chris Núñez

text: Chris Núñez (s. 11. huhtikuuta 1973) on yhdysvaltalainen tatuoija. Hän omistaa osan Love Hate Tattoos -nimisestä tatuointiliikkeestä yhdessä Ami Jamesin kanssa. Tatuointiliikkeestä on tehty TLC:n reality-tv-ohjelma "Miami Ink".


title: Chris Núñez

text: Amerikankuubalainen Núñez sai ensimmäisen tatuointinsa 16-vuotiaana. Kyseinen tatuointi on kuitenkin uusien tatuointien alla. Núñez puhuu englannin kielen lisäksi sujuvasti myös espanjaa ja portugalia.


title: Chris Núñez

text: Tatuointifirman lisäksi Núñez omistaa osan Miamilaista vaateyritystä, DeVille USA:aa (Ami Jamesin ja Jesse Fleetin kanssa), sekä Miamilaisen yökerhon Love Hate Loungen Ami Jamesin kanssa.


title: Toompea

text: Toompea ( eli tuomiokirkonmäki) on mäellä sijaitseva alue Tallinnassa. Toompea muodosti keskiaikaisen Tallinnan yläkaupungin, joka erosi juridisesti alakaupungista.


title: Toompea

text: Toompea on Baltian klinttiin kuuluva kukkula. Noin 10 000 vuotta sitten Toompea muodosti klinttisaaren Baltian jääjärvessä ja ihmisasutusta lähialueelle syntyi viisi- tai kuusituhatta vuotta sitten. Sittemmin Toompeana mäellä oli räväläläisten tukikohta tai pakolinna, joka tunnettiin viroksi nimillä Litna tai Lidna. Venäläisissä kronikoissa paikka sai nimen "Kolõvan" ja viikingit kutsuivat sitä nimillä "Lindanäs" tai "Lyndanise". Tanskalaiset ristiretkeläiset tuhosivat Lyndanisen alkukesästä 1219 ja he alkoivat rakentaa sen tilalle omia varustuksiaan, joille Lätin Henrik antoi nimen "Castrum Danorum", eli tanskalaisten linna. Hieman myöhemmin tanskalaiset voittivat Lyndanisen taistelussa Rävälästä ja Harjumaalta heitä vastaan saapuneet virolaiset. Vuotta 1219 pidetäänkin Tallinnan tali Tanskan linnan perustamisvuotena.


title: Toompea

text: Toompealle eli Tallinnan tulevalle yläkaupungille alettiin rakenta 1120-luvulla Tallinnan tuomiokirkkoa ja niin sanottua suurta linnoitusta ("castrum maius"). "Castrum minus" eli pieni linnoitus rakennettiin vuosien 1227–1229 välillä suuren linnoituksen sisälle. Pieni linnoitus ja suuri linnoitus muodostivat yhdessä Tallinnan yläkaupungin, joka olki oma juridinen kokonaisuutensa. Yläkaupunkia koski Valdemar-Eerikin läänityslaki, kun taas alakaupungille oli vuonna 1248 annettu Lyypekin kaupunginlaki. Yläkaupunkia hallitsivat vasallit, joita oli tanskalaisaaikana 40–50. Poikkeuksen muodosti pieni linnoitus, jota hallitsi kulloinenkin maanherra, kuten esimerkiksi ritarikunta. Tuomiokirkkoa hallitsi puolestaan piispa ja tuomiokapituli. Tallinnan alakuapunkia hallitsi porvaristo. Koko Tallinnan vanhakaupunki suojattiin muurilla, mutta myös ylä- ja alakaupungin välillä oli muuri. Tanska myi Pohjois-Viron Saksalaiselle ritarikunnalle vuonna 1346, jolloin pieneen linnoitukseen rakennettiin konventtirakennus ja kastelli muuttui esilinnaksi. Esilinnan nurkkiin kohosi torneja, joista suurin oli 45,6 metriä korkea Pikk Hermann. Yläkaupunki kävi jo samalla vuosisadalla ahtaaksi ja monet vasallit muuttivatkin kartanoihin maaseudulle. Usein he omistivat kuitenkin myös kapunkiasunnon muurien suojaamana turvapaikkana.


title: Toompea

text: Suuren linnoituksen keskiaikaiset rakennukset ovat sittemmin tuhoutuneet tulipaloissa Tallinnan tuomiokirkkoa lukuun ottamatta. Esilinnan konventtirakennuksesta tehtiin 1800-luvulla vankila ja 1920-luvulla sen paikalle rakennettiin riigikogun parlamenttirakennus. Esipihan itäosaan rakennettiin 1700-luvulla kuvermenttihallinnon palatsi ja pienen linnoituksen taakse valmistui vuonna 1900 Aleksanteri Nevskin katedraali.


title: Länsi-Pommerin voivodikunta

text: Länsi-Pommerin voivodikunta (, ) on yksi Puolan 16 läänistä eli voivodikunnasta. Lääni sijaitsee Puolan luoteisosassa ja kattaa lähes kokonaan historiallisen Taka-Pommerin alueen sekä Etu-Pommerin itäisimmän osan. Alue siirtyi Puolalle Saksalta toisen maailmansodan jälkeisissä rajanmuutoksissa. Voivodikunnassa on arviolta 1 710 482 asukasta (vuonna 2015) ja sen pinta-ala on 22 892,48 neliökilometriä.


title: Länsi-Pommerin voivodikunta

text: Länsi-Pommerin läänin rajaläänejä ovat Lubuszin voivodikunta etelässä, Ison-Puolan voivodikunta kaakossa ja Pommerin voivodikunta (historiallinen Vähä-Pommeri) idässä. Pohjoisessa voivodikunta rajoittuu Itämereen, lännessä sen naapureita ovat Saksan puolella Brandenburgin ja Mecklenburg-Etu-Pommerin osavaltiot.


title: Länsi-Pommerin voivodikunta

text: Länsi-Pommerin voivodikunta muodostui, kun Szczecinin ja Koszalinin voivodikunnat yhdistettiin paikallishallinnon uudistuksessa vuonna 1999. Läänin pääkaupunki on Szczecin.


title: Länsi-Pommerin voivodikunta

text: Länsi-Pommeri koostuu 18 piirikunnasta () ja kolmesta piirikunnista erillisestä kaupungista.


title: Länsi-Pommerin voivodikunta

text:
Kamień (47 604)
Kołobrzeg 76 089
Koszalin (64 087)
Łobez (38 232)
Myślibórz (67 412)
Police (64 147) Pyrzyce (39 931)
Sławno (57 643)
Stargard (119 402)
Szczecinek (77 232)
Świdwin (48 920)
Wałcz (54 639)


title: Miinamuseo

text: Miinamuseo () on Viron merenkulkumuseolle kuuluva museo, joka sijaitsee Tallinnan vanhassakaupungissa. Museossa on runsaasti ensimmäisen ja toisen maailmansodan aikaisia miinoja. Vielä viime vuosina toisen maailmansodan aikaisten miinojen purkutyöt ovat tuottaneet museoon uusia näyttelyesineitä.


title: Säveltuokio

text: Säveltuokio ("Melody Time") on vuonna 1948 julkaistu Disneyn piirroselokuva. Suomessa elokuva sai ensi-iltansa 17. huhtikuuta 1953.


title: Harmaapoppeli

text: Harmaapoppeli ("Populus" × "canescens" tai "Populus canescens") on lehtipuu, joka on syntynyt metsähaavan ("Populus tremula") ja hopeapoppelin ("Populus alba") luonnollisena risteymänä. Se on ulkonäöltään kahden kantalajinsa välimuoto. Sen lehdet ovat alapinnaltaan harmaanukkaiset, kun taas hopeapoppelin nukka on valkeampaa. Nukka lähtee pois kesän kuluessa.


title: Nicolas Appert

text:
Nicolas Appert (1749, Châlons en Champagne – 1841, Massy) oli ranskalainen kondiittori ja kokki, joka keksi säilykkeen.
Ranskan direktoriohallitus oli vuonna 1795 luvannut 12 000 frangin palkinnon sille, joka kykenisi keksimään riittävän ruoansäilöntämenetelmän armeijaansa varten. Kondiittori Appert innostui tästä, ja lukuisten kokeiden jälkeen hän ymmärsi että elintarvikkeet on kuumennettava kiehumapisteeseen, minkä jälkeen ne on suljettava ilmatiiviisti. Tällä tavoin hän tietämättään onnistui myös estämään botulismin vaaran säilykkeissään.


title: Clarence Carnes

text: Clarence Victor "The Choctaw Kid" Carnes (14. tammikuuta  1927 − 3. lokakuuta 1988) oli choctaw-intiaani ja nuorin tuomittu Alcatrazin vankilassa. Clarence Carnes syntyi Oklahomassa, Yhdysvalloissa.


title: Clarence Carnes

text: 16-vuotiaana Carnes tuomittiin huoltoaseman työntekijän murhasta. Hänet sijoitettiin Graniten koulukotiin, jossa oli muitakin alaikäisiä vankeja. Vuonna 1945 Carnes päätti karata muutaman muun vangin kanssa koulukodista. Hän jäi kuitenkin kiinni ja tuomiota jatkettiin 99 vuodella. Syynä oli hänen paon aikana ottamansa panttivanki. Häntä ei kuitenkaan palautettu koulukotiin, vaan hänet lähetettiin USP Leavenworthin vankilaan Kansasiin suorittamaan rangaistustaan. Koska Carnes yritti paeta sieltäkin huhtikuussa 1945, hän sai viiden vuoden lisätuomion ja hänet sijoitettiin Alcatraziin. Siellä hänet arvioi vankilan psykiatri Romney M. Ritchey, joka havaitsi Clarencen olevan psykopaattinen sekä tunteiltaan epävakaa.


title: Clarence Carnes

text: Carnes saapui Alcatraziin 8. heinäkuuta 1945. Runsas vuosi myöhemmin, 2. toukokuuta 1946, Carnes oli osallisena pakoyrityksessä, joka tunnetaan nimellä ”Alcatrazin verinen taistelu”. Pakoyrityksessä kuoli kolme vankia sekä kaksi vankilan vartijaa. Carnes joutui kahden muun vangin kanssa oikeuteen syytettynä murhasta. Sam Shokley ja Miran Edgar Thompson tuomittiin teloitettavaksi kaasukammiossa, mutta Carnes tuomittiin 99 vuoden elinkautiseen, sillä hän ei ollut suoraan osallisena vartijoiden murhaan pakoyrityksen aikana. Carnes jatkoi rangaistuksensa kärsimistä vuoteen 1963, jolloin Alcatraz suljettiin. Clarence pääsi ehdonalaiseen vuonna 1973 203 vuoden tuomiostaan huolimatta. Ehdonalainen kuitenkin kumottiin hänen sinä aikana tekemiensä rikosten vuoksi, ja hänet palautettiin vankilaan jatkamaan tuomioitaan.


title: Clarence Carnes

text: Carnes kuoli aidsin aiheuttamiin komplikaatioihin 3. lokakuuta 1988 liittovaltion vangeille tarkoitetussa sairaalassa Springfieldissä, Missourissa. Hänet haudattiin köyhien hautausmaalle, mutta vuonna 1989 mafiajohtaja James ”Whitney” Bulger, joka oli ystävystynyt Alcatrazissa Carnesin kanssa, maksoi hänen ruumiinsa nostamisen haudasta ja kuljetuksen Oklahomaan, jossa hänet haudattiin hänen toivomuksensa mukaisesti intiaanien pyhälle maalle. Bulgerin kerrotaan maksaneen 4 000 dollaria pronssisesta arkusta, johon Carnes haudattiin.


title: Ylikiiminki (täsmennyssivu)

text: Ylikiiminki voi tarkoittaa seuraavia:


title: Kilan

text: Kilan on pieni iranilainen kaupunki, joka sijaitsee Teheranista itään. Noin 3 000 asukkaan kaupunkia ympäröivät vuoret, kuten Dar Ali.


title: Jerry Ahtola

text: Jerry Krister Ahtola (s. 25. maaliskuuta 1986 Turku) on suomalainen jääkiekkohyökkääjä, joka edustaa SM-liigajoukkue Tampereen Ilvestä. Hän on pelipaikaltaan vasen laitahyökkääjä, mutta osaa pelata myös keskellä. Elite Prospects -sivuston Matias Strozykin mukaan Ahtola on isokokoinen hyökkääjä, joka karvaa hyvin. Strozyk mainitsee hänet myös hyväksi luistelijaksi, joka tekee kovasti töitä ja riistää kiekkoa. Ahtola on parantanut viime vuosina myös viimeistelytaitojaan.


title: Jerry Ahtola

text: Ahtola on turkulaisen Kiekko-67:n kasvatti. Hän siirtyi B-juniori-ikäisenä Turun Palloseuraan kaudeksi 2002–2003. Seuraavalla kaudella 2003–2004 Ahtola voitti tehoilla 23+20=43 koko B-nuorten SM-sarjan runkosarjan piste- ja maalipörssin. Hän voitti myös kevään 2004 pudotuspelien pistepörssin tehoilla 4+7=11. Ahtola voitti B-nuorten Suomenmestaruuden sekä keväällä 2003 että 2004. Keväällä 2005 hän voitti A-nuorten SM-hopeaa.


title: Jerry Ahtola

text: Toisella A-juniorikaudellaan 2005–2006 Ahtola oli TPS:n paras maalintekijä tehdessään 21 runkosarjaottelussa 11 osumaa. Hän teki samalla kaudella myös debyyttinsä miesten peleissä pelatessaan Mestistä syksyllä alle 20-vuotiaiden maajoukkueessa sekä keväällä lainalla TuTossa loppukauden ajan. Ahtola teki kauden aikana Mestiksessä yhteensä 23 runkosarjaottelussa tehot 6+2=6 sekä seitsemässä playoff-ottelussa tehot 1+1=2. Hän voitti TuTossa Mestis-pronssia keväällä 2006. Kaudeksi 2006–2007 Ahtola palasi TPS:n A-nuoriin, joiden kapteenina hän toimi. Hän pelasi joukkuessa koko kauden ja oli tehoilla 15+23=38 TPS:n toiseksi paras pistemies Tommi Laineen jälkeen.


title: Jerry Ahtola

text: Jäätyään A-nuorissa yli-ikäiseksi Ahtola siirtyi kaudeksi 2007–2008 Helsingin IFK:hon, jonne hän sai sopimuksen try-outin kautta. Kausi oli Ahtolan debyytti- ja tulokaskausi SM-liigassa ja hän teki 50 runkosarjaottelussa tehot 5+6=11. Ahtola teki liigadebyyttinsä kauden avausottelussa 11. syyskuuta 2007 Hämeenlinnan Pallokerhoa vastaan. Liigauransa avausosuman hän teki 27. syyskuuta 2007 vieraissa JYPiä vastaan. Ahtola teki ottelussa myös yhden syöttöpisteen. Hän jatkoi HIFK:ssa myös kaudella 2008–2009, joka toi Ahtolalle runkosarjassa seitsemän pistettä.


title: Jerry Ahtola

text: Kolmas HIFK-kausi 2009–2010 oli Ahtolalle läpimurto SM-liigassa. Hän muodosti toimivan ketjun Mikael Granlundin ja Teemu Ramstedtin kanssa ja teki 56 runkosarjaottelussa tehot 23+10=33. Jo lokakuussa yhden kauden piste-ennätyksensä rikkonut Ahtola oli HIFK:n paras maalintekijä ja sijoittui koko SM-liigan maalipörssissä kuudenneksi. Tammikuussa 2010 hän teki vuoden mittaisen jatkosopimuksen joukkueen kanssa. Kaudella 2010–2011 Ahtola teki runkosarjassa tehot 13+9=21 ja voitti Suomenmestaruuden keväällä 2011. Toukokuussa 2011 hän jatkoi sopimustaan taas vuodella.


title: Jerry Ahtola

text: Ahtola ei tehnyt ainuttakaan tehopistettä kymmenessä HIFK:ssa pelaamassaan ottelussa alkukaudella 2011–2012. Hän jäi joukkuessa pieneen rooliin ja siirtyi lokakuussa 2011 loppukauden kattavalla sopimuksella Tapparaan. Ahtola oli kauden päättyessä 14 osumallaan joukkueen paras maalintekijä Antti Erkinjuntin kanssa. Helmikuussa 2012 hän teki joukkueen kanssa kaksivuotisen jatkosopimuksen. Kesken kauden 2012–2013, tammikuussa 2013 Ahtola jätti kuitenkin Tapparan ja siirtyi Rauman Lukon riveihin. Koska Lukko oli pelannut ennen hänen siirtoaan vähemmän otteluita kuin Tappara, pystyi Ahtola pelaamaan kauden aikana yhteensä 62 runkosarjaottelua eli kaksi ottelua enemmän kuin joukkueet pelaavat runkosarjassa. Hänen saavutuksensa on SM-liigan yhden kauden pelattujen runkosarjaotteluiden ennätys, johon on yltänyt sittemmin myös kesken kauden 2015–2016 HPK:sta Tapparaan siirtynyt Juhani Jasu.


title: Jerry Ahtola

text: Ahtola sai Lukossa vahvan alun, mutta kuuden pelatun ottelun jälkeen hän ei tehnyt maalia 20 otteluun. Ahtolan maalihanat aukesi lopulta 23. maaliskuuta 2013 kolmannessa puolivälieräottelussa Jokereita vastaan, jolloin hän iski ykkösketjussa kaksi osumaa. Kaudella 2013–2014 Ahtola oli vuodenvaihteessa kaksi kuukautta sivussa loukkaantumisen vuoksi. Hän voitti kauden päätteeksi SM-pronssia. Helmikuussa 2014 Ahtola teki vuoden mittaisen jatkosopimuksen Lukon kanssa. Kausi 2014–2015 hänellä päättyi loukkaantumisen vuoksi runkosarjaan maaliskuussa 2015.


title: Jerry Ahtola

text: Kaudeksi 2015–2016 Ahtola palasi kotikaupunkiinsa ja siirtyi kaksivuotisella sopimuksella Turun Palloseuraan. Kevään 2016 pudotuspeleissä hänen teholukemansa +3 oli kolmen muun pelaajan ohella joukkueen paras. Kaudeksi 2017–2018 Ahtola palasi vuoden mittaisella sopimuksella Helsingin IFK:hon. Joukkuetta siirtyi myös valmentamaan hänelle TPS:stä tuttu Ari-Pekka Selin. Syyskuussa 2017 Ahtola loukkaantui lennettyään rajusti laitaan kamppailutilanteessa. Kuntouduttuaan hän pelasi marraskuussa yhden ottelun lainalla Mestis-joukkue Rovaniemen Kiekossa. Ahtola jäi HIFK:ssa kuitenkin pieneen rooliin ja myös vähille tehoille, sillä hän teki 36 runkosarja- ja neljässä playoff-ottelussa vain kolme tehopistettä. Ahtola voitti kauden päätteeksi SM-pronssia.


title: Jerry Ahtola

text: Ahtola siirtyi kaudeksi 2018–2019 vuoden mittaisella sopimuksella Tampereen Ilvekseen.


title: Jerry Ahtola

text: Ahtola on pelannut Suomen A-maajoukkueessa viisi ottelua. Hän teki A-maajoukkuedebyyttinsä Euro Hockey Tour -tasolla Channel One Cupissa 26. joulukuuta 2010 Tšekkiä vastaan. Ahtola teki ottelussa myös ensimmäisen A-maajoukkuemaalinsa. Hänet nimettiin Suomen joukkueeseen, kun Teemu Laine joutui jäämään turnauksesta sivuun.


title: Jerry Ahtola

text: Ahtolan serkku on NHL:ssäkin pelannut maailmanmestari ja olympiamitalisti Petteri Nummelin. Serkukset ovat pelanneet joukkuetovereina Lukossa ja TPS:ssä.


title: Huun-Huur-Tu

text: Huun-Huur-Tu on musiikkiryhmä Tuvan tasavallasta Venäjältä, läheltä Mongolian rajaa. Ryhmä esittää modernia musiikkia, joka perustuu tuvalaiseen perinteeseen. Sille on ominaista kurkkulaulu ja perinteisten soitinten käyttö. Ensimmäiset albumit olivat selvemmin kansanmusiikkia, kolmannesta albumista alkaen modernit vaikutteet hallitsevat.


title: Huun-Huur-Tu

text: Yhtyeen nimi merkitsee päivänkehrää.


title: Jermu Porthén

text: Jermu Porthen (s. 26. maaliskuuta 1983 Vantaa) on suomalainen jääkiekkoilija, joka on lopettanut aktiiviuransa liian monen polvivamman vuoksi.


title: Jermu Porthén

text: Porthen on HIFK:n kasvatteja. Hän on pelannut urallaan myös Pohjois-Amerikassa Minnesotassa Junior-B kiekkoa Iron Range Yellow Jacketsien riveissä kaudella 2000–2001. Sieltä hän palasi seuraavaksi kaudeksi takaisin HIFK:n A-junioreihin. Hän pelasi liigan ja Mestiksen väliä vuodet 2003–2005, jonka jälkeen hän vakiinnutti paikkansa HIFK:n liigamiehistössä.


title: Jermu Porthén

text: Kaudeksi 2009–2010 Porthen ei saanut enää sopimusta HIFK:hon. Lokakuussa 2009 hän teki koesopimuksen puolalaisen TKH Toruńin kanssa. Sopimus purettiin myöhemmin joukkueen taloudellisista syistä johtuen.


title: Jermu Porthén

text: Kaudella 2010–2011 31. tammikuuta Porthenin ilmoitettiin siirtyvän Mestikseen KooKoon riveihin. Hän pelasi muutaman pudotuspeli-ottelun kunnes KooKoo:n pelit loppuivat ottelusarjan häviämiseen.


title: Jermu Porthén

text: Kaudella 2011–2012 Porthen pelasi Ranskan pääsarjan Diables Rouges de Briançonissa. Hän loukkasi pelitilanteessa polvensa ja kausi jäi tyngäksi.


title: Jermu Porthén

text: Porthenin pikkuveljet Timi ja Totti pelaavat myös jääkiekkoa.


title: Jani Honkanen

text: Jani Honkanen (s. 20. syyskuuta 1979 Espoo) on suomalainen jääkiekkoilija, joka lopetti uransa vuonna 2015. Hän pelasi urallaan 325 SM-liiga- ja 218 Mestis-ottelua. Honkanen pelasi lisäksi Ruotsin Allsvenskanissa, Pohjois-Amerikan UHL-sarjassa sekä Kazakstanin ja Tanskan pääsarjoissa. Ässissä Honkanen oli voittamassa Suomen mestaruutta keväällä 2013.


title: Jani Honkanen

text: Espoon Karakalliossa varttunut Honkanen on Karakallion Pallon kasvatti.. Sieltä hän siirtyi kymmenen vuoden iässä HIFK:n junioreihin. Hän on pelannut myös Mestistä KJTssä, Hermeksessä, KooKoossa ja Kiekko-Vantaassa sekä SM-liigaa HIFK:ssa, SaiPassa, Pelicansissa, HPK:ssa, Tampereen Tapparassa ja Porin Ässissä. Honkanen on pelannut lisäksi kaksi kautta Ruotsin HockeyAllsvenskanissa sekä puoli kautta Pohjois-Amerikassa. Honkanen on tullut tunnetuksi myös tappeluista muun muassa Semir Ben-Amorin kanssa. Kaudeksi 2011–2012 hän siirtyi pelaamaan Porin Ässiin, jossa hän pelasi myös kauden 2012–2013 ollen joukkueensa varakapteeni.


title: Jani Honkanen

text: Honkanen liittyi kaudeksi 2013–2014 Espoo Bluesiin alkukauden kattavalla sopimuksella. Honkanen edusti lopulta kauden aikana Bluesin lisäksi Mestisken HCK:ta ja Kazakstanin pääsarjan Aristan Temirtauta. Honkanen siirtyi Kiekko-Vantaaseen kauden 2014–2015 alussa. Hän pelasi Vantaalla 35 ottelua, kunnes siirtyi loppukaudeksi Tanskan pääsarjan Herningiin.


title: Jani Honkanen

text: Honkanen lopetti ammattilaisuransa vuonna 2015, ja toukokuussa hän aloitti Kiekko-Vantaan apulaisvalmentajana.


title: Eetu Pöysti

text: Eetu Jussi Henrikki Pöysti (s. 16. tammikuuta 1989 Säkylä) on suomalainen jääkiekkoilija, pelipaikaltaan oikea laitahyökkääjä. Hän pelasi urallaan SM-liigassa yhteensä 304 runkosarjaottelua tehopistein 20+54=74 ja keräten 156 jäähyminuuttia sekä 34 playoff-ottelua tehopistein 6+4=10 ja keräten kymmenen jäähyminuuttia. Pöysti oli voittamassa Suomenmestaruutta Helsingin IFK:ssa vuonna 2011. Hän pelasi urallaan myös kolme kautta KHL:ssä. Pöysti pelasi myös yhdeksän A-maaottelua. Nykyään hän toimii Suomi-sarjajoukkue Kiekko-Espoon apuvalmentajana.


title: Eetu Pöysti

text: Elite Prospects -sivuston Ulf Anderssonin mukaan Pöysti on offensiivinen hyökkääjä, joka luistelee nopeasti ja hallitsee kiekkoa hyvin. Andersson mainitsee hänet myös erittäin työteliääksi. Pöysti laukoi oikealta.